text:
Ìsua Gainâa
L'ìsua Gainâa (ascì sulu A Gainâa, o Gainài(r)a inte l'entrutèra, segundu a grafia arbenganese du Bolia L'Iṡuȓa, scrita L'isu"a inta grafia du Gastaldi[1], in zenese îzoa Galinæa, in italian isola Gallinara o Gallinaria[2], Insula Gallinaria o Gailiata in lengua làtina) a l' è 'n' ìsua c'a se tröva in tu Mà Ligü(r)e, vixin a-a còsta da Rivéa de Punènte, de rimpèttu au cumün d'Arbenga, in pruvinsa de Savùna. A l'è distante da a costa 1,5 km e a l'è culegà cun a rivéa pé in bràssu de mà da a prufunditài de 12 métri in méddia; quésta a custituisce a Risèrva natürale regiunàle de l'ìsua Gainâa.
Geugrafìa[modìfica | modìfica wikitèsto]
A Gainâa a se tröva davanti a-a pùnta du quarté arbenganese de Vàin, prubabilmènte a s'è destaccà da a tèra-fèrma pé efèttu de in inalsàmèntu du mà rizalènte au periudu du quaternaiu. A l'è a segùnda ìsua ligü(r)e pé estensciùn cun 0,21 km2 de superficcie, dòppu A Parmàia, mèntre a l'è a primma de quelle savunesi, seguìa sulu da l'Ìsua de Berzezzi.
U tòccu tra l'isua e a sitài u l'è largu quàxi 1 400 m in tu pùntu ciü stréitu, cun 'na prufunditài variabile, tra i 11 e i 20 m, cun u fundu sàbiusu. A murfulugìa de questi fùndali a répìa u terén prezente in sce l'isua stéssa, cun u razunzimèntu rapidu a sud de 'na prufunditài c'a rìva fin ai 50 m, mèntre au nord sulamènte de 10 m au mascìmu. A l'è facilmènte razunzibile da u pòrtu d'Aàsce, nu a l'è peò vixitabile, sciccumme pruprietà privà.
E falesie, e e còste ruciùse a piccu in sce u mà che e a circùndan, sun de quarziti de culùre grixu, in grùppi de pàeggiu spésù (generalmènte de quarche decimetru), cun di cunglume(r)ài chi-i sciòrtan in sce a parte vultà au nord.
A diresiùn de queste stratificasiùi a l'è a mèxima de u survastante cappu de Santa Cruxe, da dunde questa se sàieva destaccà. L'eruxiùn mà(r)ina a l'ha determinàu 'na fùrma da costa "àta", ciü cunscide(r)évule in ti vèrsanti meridiunali e de levànte, a stréitu cùntattu cun u mà avèrtu. Pé questa caratéristica de iragiungibilitài de diferenti falesie òspitan di nìi di gabbiài reali.
Lucalitài de l'ìsua[modìfica | modìfica wikitèsto]
Diférènti e sùn e denuminasiùi ch'i g'han i pùnti specifici de l'ìsua, nùminai in mòddu da avéghe rifeiménti fissi, suviatüttu da i màinai. A magiurànsa de questi i se sùn svilupài diretamènte in ta parlà lucale, i toponimi ciü impurtànti i sùn: A madunina, Sutta i èrxi, A càpélla, Sciusciaù, San Martìn, Archettu, E togne, Suttu tùre, A gròtta, A fàlcunaia, A nave, E Ciappe, U scöggiu giàncu[3], A cùa da rea.
Stòia[modìfica | modìfica wikitèsto]
Primme testimunianse[modìfica | modìfica wikitèsto]
Quest'isulòttu u pìa u sò nòmme da e gàine sèrvàighe che a l'an pupulà in tù passàu, cumme ne riportan Catone e Varrone.[4]
U nu se cunusce au muméntu u nùmme chi i antighi Ligü(r)i-Ingàuni davàn a sta chi, scibén che questu a l'ha rivéstiu fin da l'antichitài ina pusisiùn impurtante pé i tragitti tra a Gallia e a Penisua iberica, zà cùn i Rumai. A cumpaìsce in ta Tabula Peutingeriana cun u numme de Gailiata. Sùn stàe ascì ritruvàe testimunianse de varia urigine a partì da u V seculu a.C., cùmme anfore pé cunservà öiu e vìn, aù cunservàe au Museu Navale d'Arbenga.[5]
A Gainâa a l'è ligà a figüa de San Martin de Tours, impegnau inta lotta cuntru l'erexia ariana, c'u vegne pé quéstu ascì früstàu (in ta nativa Pannonia) e cacciàu, prima da a Fransa e poi da Milan, dunde l'éan stài eletti vescuvi ariani.
In tu 357 véllu u razunze dunca l'ìsua dunde u pàssa quattru anni da sò vitta cumme eremita, anche se prubabilmènte nu u l'éa sùlu du tüttu, vistu che e cronache segnalan ascì 'n prève, prubabilmènte San Sulpicio Severo[6], e pé in periudu ascì Ilario de Poitiers; in sce questu teritòiu u mangiava l'elleboro, ciànta che sé descröve poi velenusa. 'Na stòia a 'cunta che truvànduse in te u muméntu de mùi pé quést'èrba San Martin sàieva stàu miraculàu, sarvanduse. Da lì u lascìa l'ìsua pé turnà a Poitier.
Pé ricurdà u peregrinàggiu cumpiüu da u Santu (da Sabaria, ancöi in Ungaìa, fin a-a Ligüria) l'è stau creàu 'n prugèttu cu se ciàmma Via Sancti Martini.[7]
De 'stu periudu chi l'è a rapresentasiùn de Sant'Ilario di Poitiers, mentre u scàccia da chi 'n dragu, simbulugia de l'Arianeximu.[8]
In tu mèximu periudu u se férma in sce l'ìsua ascì San Gaudenzio.[9]
U monàstéu de San Martin vegne fundàu in tu V seculu dai monaci de San Colombano de l'Irlanda.[10]
Doppu e distrusiùi saracene du IX e X secolu questu u végne ricustruiu da i Benedettin.
U véscuvu d'Arbenga Ingolfo u asségna ai muneghi de San Martin d'Arbenga in tu 940, questu u se trasfurma inta sede in sce a tèra fèrma de l'abassìa, assèmme a-a baxìica de San Calocero e a-a gexa de S. Anna ai Munti e, doppu, ascì a Gexa de Santa Maìa in Fontibus e àtri pùsédimènti lì vixin.
Da l'annu 1000[modìfica | modìfica wikitèsto]
L'abassìa a l'è ducuméntà in tu 1011, cun u nòmme de munasté di sànti Maìa e Martìn assèmme ai gràndi pusédimènti du cuntàdu ìngaunu, c'u cùmprèndeva 'n teritòiu da Sanremmu a-a Finâ, cun "capitale" Arbenga.
Inte u 1044 a utégne da u Pàppa Benedetto IX l'esensiùn a-a giurisdisiùn vescuvile e pìa prupietài in Italia, Catalogna e Bàrséluna, in Provensa e Corsega.[11][12]
Zà da u 1011 e rizültan de impurtànti dunasiùi a-a cùrte de Bàrséluna, da espunènti de àtu lìvéllu cùmme San Pere de Riudebitlles cùn a sò gexa e u relatìvu au sò vàstu teritòiu, cu cumpréndeva u Castrum de Capra in pusisiùn stràtegicapé a Reconquista.[13]
A marchesa Adelaide de Susa a dùna intu 1064 u munasté e i àtri pusédimènti ìngauni e de Pòrtu Mauìssiu a l'abasìa de Abbadia Alpina de Pinerolo.
In tu 1163 u rìva in sce l'ìsua u Pàppa Alessandro III che u l'éa in füga da Federigu Barbarussa; e pé a prutésiùn risévüa dai muneghi u puntefice 1169 cun 'na bùlla papale a-a fà divéntà autonoma, sutta a prutésiùn in moddu dirètru da-a Santa Sede.
A partì da u XIII secolu, i edifissi subìscian 'na decadènsa prugrescìva andàndu a fìnì sutta au cuntròllu da Repübbrica Zeneize. Cùn a mòrte de l'abate Carlo Del Carreto du 1473, a abasìa vegne trasfurmà in cumménda e asegnà a a famìa Costa che a mantegne pé-i dui seculi sucéscìvi.
Simone Carlone de Savùna, pudestà zenese a Arbenga, da u 1542 e fìn au 1547, l'ha fàu custrüì 'na tùre de avistàmèntu pé difénde a còsta ligüre. Questa l'è stà dòppu réstaurà e ricustrüìa a partì dau 1586 pé opéa de a Repubbrica de Zena realisà in fùrma sirculàre cun e müagne strumbàe cun 'na cisterna intèrna, a cumménda a passa sutta u cuntròllu di vescuvi arbenganeixi da u XVII seculu.
In te u zenà de l'ànnu 1866, u nòrdicu Fraz Salsig, u èntra in ta grotta de San Martin e u scrivià che lì dréntu se trövan ancü casinàssi e i rèsti de l'atà de l'àntiga capelétt, dunde se pònan ascì vegghe e osse de 'n ümàn[10], in té u stéssu periudu monasté e ìsua végnàn cedüi[14] dirétamènte da u Vescuvu arbenganese Raffaele Biale, cun pàeggi "mugugni" da parte de a pupulasiùn lucale, a pruprietà a divegne de 'n banché, ciàmau Leonardo Gastaldi, de Impeia Pòrtu Mauìssiu, véllu finià pe cunscideàse u Scignù de l'Ìsua, anche se questa a cangià pruprietài bén bén de votte in tu tèmpu.[15]
Da u 1900[modìfica | modìfica wikitèsto]
Da u 1905 u divènta prupietàiu Michele Riccardi c'u fà custrüì 'na gexa, in stìlle "neoromanico", dedicà a San Martìn.[14]
Zà da u 1932 a càngia turna prupiétàiu, vegne difatti pià da Gian Giacomo Roseo, in impréndirù lumbardu e piemunteise che u àmplia a vìlla existènte, azunzèndu u luggiàu au primmu ciàn e a piscina lì vixin, végne ascì cunsulidà a tùre d'avistamèntu du '500 e azonze in giardìn recintàu c'u sircùnda tütta a réxidènda ìsulàna.
Sò muié, Adelina Gallo, a l'ha purtàu diférènti mudiffiche a-a végetasiùn de l'ìsua, métèndughe növe sciüe, e incrementàndu a présènsa da màccia mediteranea, cumme i ciprèssi.
In tu mèntre de quésta ativitài édilissia, in tu 1936 sùn stài purtai a-a luxe i rèsti de 'na gexa de dimensiùi mudèste, quaxi 5 m pé 9 m de lünghessa, cùn e 'fundamènta bazàe in sce a roccia cùn l'abside semi-réundu vultàu au punènte. Segundu u studiùsu Nino Lamboglia c'u atribuìva e müàgne a l'épuca de l'àtu mediuevu, i alòggi di muneghi duvéivàn truvàse in te a parte da Gainâa dunde aù se tröva l'abitasiùn; scibén questu 'sta suppusisiùn a nu a l'è mai stà poi vérificà cumpletamènte, in quantu nu a l'è stà fà n'analixi stratigraffica; quésta ipotesi l'ea bazà in sce u fàttu che l'éan stàe truvàe de tégule a embrixe da-a tradisiùn rumana, cùn ascì 'na séie de sepultüe de muneghi.[16]
Cùn u sciòppu da Segùnda Guèra Mundiâ in sce l'ìsua vegne installà 'na baze tedesca, c'a vegghe l'edificasiùn de màgasìn, depoxiti e galérie.[15]
Dòppu a Segùnda Guèra[modìfica | modìfica wikitèsto]
In tu lüiu du 1947 e ègue da l'ìsua sun stàe u tìatru de quella c'a végne ciamà tragedia de Arbenga, dunde l'ha pérsu a vìtta afugàndu 48 persune, principalmènte fiöi.[15]
A a fìn di anni '50 a végne vendùa a l'indüstrià zenese Diana, c'u u réalìza 'na darsena picina, l'alaciamèntu au sérvìssiu de l'eletricitài e de l'aiva putabile, anche se in ti anni a-végnì questi i se sùn ruvinài.[15][14]
A-a fin di anni '70 a pruprietài isulàna, cun ànéssa ascì villa a vegne frasiunà fra ciù növi pruprietàri.[15][17]
Nino Lamboglia l'hà chi efétüàu u pririmu[4] de 'na séie de recupéi subacquei in te u tràttu de mâ vixin a l'ìsua 1950, cuscì grassie a l'ütilizzu da "motonave Artiglio" grassie a-a quale l'è sciùrtìu a purtà tùrna a a lüxe 1000 anfore romane che se truvavàn sutta au fundàle; u l'è prubabile che queste traspurtàvan vìn pruveniènte da-a zona de Napuli e dirette versu a Gallia, ancöi Frànsa.
A partì da u 1989 l'isua a l'è stà numinà cumme risèrva naturale, pé questu da quellu periudu u ghe sugiurna sèmpre in guardìan, pé sarvaguardà a zona da i insèndi e tégni in urdine i sénté ch'i se estèndan lungu quaxi 10 chilometri tutali.
Tütte e spéze lé manutensiùn e a sò sarvaguàrdia sùn a caregu de-a l'aziènda custitùia da i pruprietài: Gallinaria S.r.l. cun a sedde a Turìn.[18]
In ti fundàli ch'i i se trövan vixin sùn stài rinvégüi sucéscivamènte[19] diférènti relitti e manufàtti, pé a magiurànsa risalènti au V séculu a.C. e identificài cumme pruvéniènti da a zona de Marsìa, pé via di cumèrci avegnüi in tu passàu. Diférènti sun i repèrti sun conservài in tu Museo navale romano di Arbenga au Palàssu Peloso Cepolla, frà i quali se pònan truvà bén bén de ànfue de l'epuca rumana da u periudu relubbricàn fin au VII seculu.
Fra i anni 1994 e u 1995 l'ìsua a l'è stà teatru de 'n impurtànte campàgna de scavi archéulògici cuurdinài da Bruno Massabò. Questa campagna a l'ha purtàu a scavà in sce u vèrsante de sud-est, sutta a Grotta de San Martìn dunde a tradisiùn geneicàmènte a vö c'a fùsse u rifùggiu eremiticu du Sàntu.
U primmu scàvu u vegne fàu in te vixinànse de in péndìu brüscu; quésti i l'han purtàu a-a luxe 'na tùnba a-a capucìna dislucà propiu in te quélla zona; l'éa sènsa u curéddu o atti materiali ch'i permetévam de dàtala precixamènte: pé questu a végne riténüa 'na sepultüa tàrdu antiga de 'n munegu. In ta grotta vegne ritruvà a tùmba a cassa in müatüa cun a fùrma trapéssiuidà rivestìa internamènte da u cocciopesto, risalènte fra u VI e u VIII seculu; mèntre i schéletri rìnvégnüi l'éan du XIV seculu cùmme l'ha dimustràu in'analixi radiumétrica. Vegnàn ascì rìtruvài ascì rìtruvài di rèsti de 'n làmpada vitrea a suspensciùn, databile frà u IV e il VII seculu; quéste scuvèrte l'han purtàu a interpretà che a tùmba l'éa in segnaculum, lucalitài de sepultüa privilegià, prestigiùsa perché ligà a a figüa de San Martin.[20]
Anni 2000[modìfica | modìfica wikitèsto]
Da u 2009 i végnan realisài di travàggi edilissi, e a vegne istitüia a survéiànsa archeulogica, c'a fau pé a primma votta in'analixi déttaià in sce u scitu, scibèn sulu in te l'àia c'a riguardava i scavi. Questa a l'ha specificàu l'attivitài da tàrda étài de mézzu, ligà a e urtime faxi de vitta du sénobiu benedetìn, ma ascì 'na frequentasiùn rumàna cùn framènti sérammici cunscistènti rinvegnüi, cùmme séràmmiche a vérnìxe néigra, müàgne sutìi, tèra sigillà, e numeüxi àtri cùntenituri da traspòrtu, fra l'etài repubbricana e quélla imperià. U scàvu u l'avegne in tu salùn au ciàn tèrén da villa, chi e sùn stàe ritruvàe ascì àtre müagne, téfnìe assèmme da 'na fòrte màlta. 'N àtru sàggiu l'ha purtàu a a lüxe invece strutüe du bàssu medievu. Tütti questi scàvi l'han purtàu a cunscidéà cumme sértéssa l'ipotexi zà precedèntemènte purtà avanti da u Lamboglia, dunca se cunscidéa che a villa a sécce stà edificà a partì da l'antìgu munasté de i muneghi benedettìn.
Fra u 2017 e u 2018 l'é stà fà tùrna in'impurtante risèrca in sce u genere de quella nàve naufragà a l'épuca rumànna e in sci i materiali da quésta traspurtài.[21]
In te l'àgustu du 2020 i meddiai l'ham dàu a nutissia che l'isua duiéva ésse vendüa pe 'na cifra vixina a 30 miliùi de Euro all'inzégné de urigine ücraìna Olexandr Boguslayev[22][17], c'u u l'è stàu ascistìu dai avvucatti Alberto Cortassa e Yannick Le Maux, segnàndu de cunseguènsa l'ìnissiu de ina campàgna mediattica téisa a cunvìnse e pübbriche aministrasiùn a fà valé u dirittu da prelasiùn e acquisì l'Ìsola.[17][23]
Pe questu u 19 de setènbre du mèximu ànnu u Ministéu di bén e de e ativitài cultüali e du turismu (in siggla ascì MiBACT) dà a nutissia che u Stattu Italia u vö esercità questu dirittu, pé rènde l'Ìsua pübbrica[24] scìben, a a fìn, a prelasiùn du Stattu a l'è stà esercità u 17 setènbre sulamènte in sce a rexidènsa de Villa Diana: nu gh'è dunca l'acèssu dirèttu a a mâina a restante parte infatti, cun i àtri edifissi e fabbricài, u pòrtu, e a gexa, cun ascì i rèsti du munasté ai prupietài privài.
Ativitài sutt’àiva[modìfica | modìfica wikitèsto]
L'ativitài sutt'àiva aturnu a l'ìsua l'éa stà pruibìa[25] pé vìa da presènsa de 'n grùppu de urdìgni bèllici nun sciuppài sutta au fùndà é ascì pé a vìa da presènsa de u relittu (44°01′00.7″N 8°13′00.5″E / 44.016861°N 8.216806°E) rizalènte au XVIII seculu.
'N àtra urdinànsa sucesciva[26] l'ha cunsentìu e imersìui se acumpagnàe da e guidde lucali cunvénsiunàe. In sci fundài se pòna truvà:
- Parazoanthus axinellae (margaìtte de mâ);
- Axinella polipoydes (spügne giàlle): ascì de gròsse dimensciùi);[27]
- Chaetaster longipes[27], cun 'na grande abundànsa[27] de vitta bentonica.
I principali pùnti de imèrsciùn in sce l'ìsua i sùn:
- Crìstu Redentù de a punta Falcunaìa (44°01′24.75″N 8°13′33.96″E / 44.023542°N 8.2261°E) In te u fundà cixin a l'ìsua l'è stà pusà 'na rafigurasiùn du Cristu Redentù, se teöva in te u fundà a partì da u 29 de setènbre du 1998. A stàttua brunzea a l'è pòsta a 18 metri de profonditài[28], questa a l'è ata 2 metri e 70, cun a bàse pugiànte a 'n blòccu de sémèntu de dimensiùisu 3 metri x 3.[29] A fauna bentonica a l' è caraterizà da culònie prisipalmènte de nudibranchi.[4]Ai 12 de zugnu de l'ànnu 2011 a l'è stà insérìa ina tàrga in lengua braille, ai péi da stattua, in te l'ànbitu de diférènti prugètti pé agiüttà i diabili; l'uperasiun l'éa cumpiua da u 5º nucleo de magrúi da sitài de Zena, cùn ascì a partecipasiùn du Comàndu da Capitaneria de pòrtu da vixina Arasce, gràssie ascì a u Centro Idea Blu e a HSA Italia.[30]
- Pùnta Sciusciaù (44°01′34.08″N 8°13′44.77″E / 44.026133°N 8.229103°E) Da i 15 ai 30 metri[4], a nu a présènta gròsse dificultài in particulàre, tranne che pé a prufunditài e a curènte. Chi i se pònan usévà de suvènte exemplàri de nutevuli dimensiùi de sèrnie, mürene, purpi e scùrfani e, andàndu vèrsu i 30 metri de prufunditài, se veggan ascì e spugne de diférènti duménsiùi.[4]
Archeulugìa sutt'ègua[modìfica | modìfica wikitèsto]
L'Ìsua a l'éa puntu d’urmézzu pè e imbarcasiùi za in te l'antighitài, se trövan ancöi e divèrse testimuniànse de e nàvi naufragàe in te vixinanse de quest'ìsua, impurtànti suviatüttu dui relitti de nàvi rumane de u I seculu a. C. càreghe de giâre rummàe (anfore).
Queste dui navi e sùn cunusciüe cun i nòmmi de Relitto A e de Relitto B. In tu 1999 u l'è stàu istituìu u "Nucleo Operativo per l'Archeologia Subacquea" prugèttu da Soprintendenza per i Beni Archeologici della Liguria, che a l'ha cuménsàu in'inténsa ativitài de risèrca, stùddiu e valurisasiùn duvéàndu scistémmi sperimentàli de genere piunersticu in te queste risèrche.
Galerìa de immagini[modìfica | modìfica wikitèsto]
L'ìsua e a Rivea viste da Borzi
Bibliografia[modìfica | modìfica wikitèsto]
- (IT) Nino Lamboglia, Vestigia dell'alto medioevo nell'abbazia della Gallinaria, in Rivista Ingauna e Intemelia, III, n. 1-2, 1937, pp. 62-66.
- (IT) Nino Lamboglia, La nave romana di Albenga, in Rivista di Studi Liguri, XVIII, 1952, pp. 131-236.
- (IT) Nino Lamboglia, I monumenti medioevali della Liguria di Ponente, Turin, Istituto Bancario San Paolo di Torino, 1998, p. 101.
- (IT, FR) B. Massabò, Scavi nella grotta di S. Martino, nell'isola Gallinaria, ad Albenga, in Les îles du litoral provençal et de la côte ligure. Actes du Seminaire d'Archeologie, Bulletin Archeologique de Provence, A Bordighea, 1998.
Nòtte[modìfica | modìfica wikitèsto]
- ↑ (LIJ, IT) Arbenga, cumme a se ciamma in dialettu arbenganese l'Ìsu(r)a Gainâa? Sulamente Isu"a., in sce trucioli.it. URL consultòu o 12 frevâ 2022.
- ↑ (EN, IT) Ìsua Gallinara o Gallinaria?, in sce summagallicana.it. URL consultòu o 29 arvî 2021.
- ↑ scöiu ascì
- ↑ 4,0 4,1 4,2 4,3 4,4 (IT) Alberto Balbi, Gainâa, l'ìsua diménticàa da u tèmpu, in SvbAqva, III, n. 22, 2007, p. 62-70.
- ↑ Archeologia in Liguria - Indagini stratigrafiche sull'Isola Gallinara, Angiolo del Lugghese
- ↑ (IT) Giuseppina Spadea Noviero, Philippe Pergola e Stefano Roascio, Un antico spazio cristiano, Chiesa e monastero di San Calocero al Monte, Zena, Fratelli Frilli Editori, 2010.
- ↑ (IT) Via sancti martini, in sce icaminantes.com. URL consultòu o 29 arvî 2021.
- ↑ (IT) Le statue di San Gaudenzio, in sce novartestoria.wordpress.com, 24 dexénbre 2011. URL consultòu o 29 arvî 2021.
- ↑ (IT) Stefano Pezzini, Alla scoperta della Panoramica di Ceriale, in sce liguriaedintorni.it, 10 zenâ 2018. URL consultòu o 29 arvî 2021.
- ↑ 10,0 10,1 (IT) U càmmin de San Culumbàn (PDF), in sce saintcolumban.eu. URL consultòu o 29 arvî 2021.
- ↑ L.T. Belgrano e A. Neri, Giornale ligustico di archeologia, storia e letteratura, Anno X - Fascicolo I, Genova, gennaio 1883, p. 236
- ↑ (IT) Luciano L. Calzamiglia, L'isola Gallinaria e il suo monastero, Imperia, Dominici Editore, 1992, pp. 50-51.
- ↑ A catedrale d'Arbenga, 2007, Litografia Bacchetta (Arbenga), de Josepha Costa Restano, Maria Celeste Paoli Maineri e Mario Mercenaro
- ↑ 14,0 14,1 14,2 (IT) Riserva Naturale Regionale dell'Isola Gallinara, in sce parks.it. URL consultòu o 29 arvî 2021.
- ↑ 15,0 15,1 15,2 15,3 15,4 (IT) Mario Gerevini, Ligüria, l’ìsua Gainâa vendüa a 'n riccu ucraìn pé ciü de 10 miluiu de euro, in sce corriere.it, 3 agòsto 2020. URL consultòu o 29 arvî 2021.
- ↑ Lamboglia, 1937
- ↑ 17,0 17,1 17,2 (IT) Luca Rebagliati, L’isola della Gallinara a un Paperone ucraino: terreno per 10 milioni e altri 15 per le case, in sce ilsecoloxix.it, 4 agòsto 2020. URL consultòu o 29 arvî 2021.
- ↑ (IT) Gallinaria S.R.L., in sce icribis.com. URL consultòu o 29 arvî 2021.
- ↑ (IT) Archeologia marina - Gallinara, in sce sullacrestadellonda.it. URL consultòu o 29 arvî 2021 (archiviòu da l'url òriginâle o 12 agósto 2008).
- ↑ Massabò, 1998
- ↑ (IT) Conferenza la nave romana di Albenga, nascita e sviluppi dell'archeologia subacquea, in sce ivg.it, 17 màrso 2020. URL consultòu o 29 arvî 2021.
- ↑ (IT) Giò Barbera, Venduta a un magnate ucraino l’isola Gallinara, valore 10 milioni di euro, in sce lastampa.it, 3 agòsto 2020. URL consultòu o 29 arvî 2021.
- ↑ (IT) Alessio Ribaudo, Gallinara, Franceschini: «Faremo tutto il possibile perché un’isola di tale bellezza sia fruibile da tutti, in sce corriere.it, 4 agòsto 2020. URL consultòu o 29 arvî 2021.
- ↑ (IT) Liguria, l'Isola Gallinara diventa pubblica, in sce repubblica.it, 19 novénbre 2020. URL consultòu o 29 arvî 2021.
- ↑ (IT) Divieti sulla zona di mare circostante l'isola Gallinara (ZIP), in sce web.tiscali.it. URL consultòu o 29 arvî 2021.
- ↑ (IT) Regolamentazione subacquea (ZIP), in sce guardiacostiera.it. URL consultòu o 29 arvî 2021 (archiviòu da l'url òriginâle o 27 seténbre 2007).
- ↑ 27,0 27,1 27,2 (IT) Paolo Fossati, E surpréise da Gainâa, in Sub, n. 261, zùgno 2007, pp. 52-56.
- ↑ (IT) Immersioni nei pressi dell'isola, in sce cycnus.net. URL consultòu o 29 arvî 2021 (archiviòu da l'url òriginâle o 27 seténbre 2007).
- ↑ (IT) Statua del Cristo Redentore, in sce centrosubideablu.com. URL consultòu o 29 arvî 2021.
- ↑ (IT) Isola gallinara, in sce scoprialbenga.it. URL consultòu o 29 arvî 2021.
Àtri prugètti[modìfica | modìfica wikitèsto]
- Wikimedia Commons a contêgne di files in sce Ìsua Gainâa


c: text/html

text:
Euròpa
Into sénso geögràfico, l'Europa, ciamâ ascì Eoröpa[1], Ouròpa ò Œüropa (/øj'rɔ:pa/), a l'é unn-a penîzoa, parte ocidentâ de l'Euraxa. A l'é comunque consciderâ un continente pe di motîvi colturali. O l'é un continente piccin, a superfîcie do quæ a mezüa sôlo 10.400.000 km², popolòu da çirca 799.000.000 abitanti (statistiche do 2003) che o pòrtan a êse o terso continente ciù populòu (deré a l'Asia e a l'Africa), pâ a 'n ottavo da populaçión mondiâle.
A stòia eoropêa e a seu coltûa àn influençòu notevolmente tùtt'o mondo çivilizòu. A poxiçión centrâle de l'Euròpa, rispetto a-i âtri continenti, e a penetraçión do mâ àn senpre favoîu e comunicaçioìn fra e populaçioìn de diverse regioìn e e migraçioìn verso e regioìn do mondo.
Galerîa d'inmàgine[modìfica | modìfica wikitèsto]
L'Euròpa stòrica inte l'anno 1097
Nòtte[modìfica | modìfica wikitèsto]
- ↑ (LIJ, IT) TIG - Europa, in sce zeneize.net. URL consultòu o 29 seténbre 2021.
Veddi ascì[modìfica | modìfica wikitèsto]
Atri progètti[modìfica | modìfica wikitèsto]
- Wikimedia Commons a contêgne di files in sce Euròpa

robotstxt: allowed

filter: keep


text:
Ezerçiççi 2 Giaimo 1924/Un esempiu
Ün re de Pulonia, Caximiru, u zügâva ün giurnu cun ün nobile da só curte u quaè, scicumme u perdeiva tanti dinaè, u l’é andaètu in bestia a-u puntu de lasciâ andâ ünn-a mascâ in scia faccia a-u re.
L’han sübitu cundanôu aa morte.
Ma u rè che u l’ea giüstu, u gh’ha perdunôu e u l’ha ditu: « Cumpatisciu e scüzu a só cundüta perchè ricunusciu che mi ho avüu ün gran tortu: quellu de invitâlu a zügâ. U zéùgu u u l'è ünn-a brütta pasciùn che ün rè saviu u deve cumbatte, nu incuraggiâ.
Da ôua in avanti, mi nu véùggiu zügâ mai ciü! ».


text:
Cantalô
GiögrafîaModìfica
Cantalô (Cantalòvvo inta variànte locâle, mentre inta bassa vàlle ghe dixan Cantaluvu, Cantalupo Ligure in italiàn) o se trêuva inta Provinsa de Lisciandria. Comme atri paixi e comoìn de l'äta val Borbëa, Cantalô o l'è stæto inta Provinsa de Zena (sótta a-o Regno de Sardégna) scinn'a-o 1859, dòppo co-a lézze Rattassi o l'è passóu a-a Provinsa de Lisciandria (it.: Alessandria).
StöiaModìfica
Pòsti de interesseModìfica
Fraçión interesanti son: Borgo Adorno (co-o castéllo medievâle), Prævxìn, Pertûso e Zebgassi. Âtre fraçión son: Arborelle, Besante, Campann-a, Còsta, Merlassìn, Colònne, Pessinâ, Prò, Sèmga, e Strapasêze.
EconomìaModìfica
ColtûaModìfica
A Cantalô se parla ancón a lengoa ligure inta variante noveize.
ManifestaçioinModìfica
Feste e fëeModìfica
ComunicaçioinModìfica
NòtteModìfica
Atri progèttiModìfica
- Wikimedia Commons a contêgne di files in sce Cantalô


text:
Provinsa de Piaçensa
A provìnsa de Piaxénsa (pruvincia d' Piaṡëinsa in piaxentìn, provincia di Piacenza in italiàn) a l'é 'na provìnsa de l'Emìlia-Romàgna co-îna popolaçión de 283.742 abitànti e capolêugo Piaxénsa. A confìnn-a a ponénte co-a provìnsa de Pavîa e con quélla de Lisciàndria, a nòrd co-a provìnsa de Lödi e co-a provìnsa de Cremónn-a, a levànte co-a provìnsa de Pàrma e a sùd co-a çitæ metropolitànn-a de Zêna.
Giögrafîa[modìfica | modìfica wikitèsto]
Coltûa[modìfica | modìfica wikitèsto]
Léngoe[modìfica | modìfica wikitèsto]
Inta provìnsa de Piaxénsa o l'é parlòu prinçipalménte o dialétto piaxentìn, ch'o cónta de ciù ò mêno 150.000 parlànti. O l'é 'na parlâ a-a croxêa de vàrie léngoe, spécce o lonbàrdo e l'emiliàn, méntre inte zöne vèrso l'Apenìn o l'incoménsa a-avéi di caràteri da léngoa lìgure ascì.
Pe de ciù, inte dötréi comùn de sta provìnsa chi da-arénte a-i confìn co-a Ligùria són parlæ de variànte da léngoa lìgure, pàrte do coscì dîto grùppo de l'Otrazôvo òrientâle. In particolâ, són conscideræ cómme lìguri e parlæ de Çerignâ (Sergnâ), Zèrba (Sèrba) e Ötón (Utùn), méntre gh'é vàrri caràteri lìguri inti pàixi vixìn cómme, prezénpio, into dialétto bobiéize.
Nòtte[modìfica | modìfica wikitèsto]
- ↑ Dato Istat - Popolaçión rescidénte a-i 31 de dexénbre do 2020.
Âtri progètti[modìfica | modìfica wikitèsto]
- Wikimedia Commons a contêgne di files in sce Provinsa de Piaçensa


text:
Jacques Cartier
Jacques Cartier (Saint-Malo 1491 - 1557), esploratô e navegatô.
Théophile Hamel (1817-1870), Jacques Cartier, 1851-1852
Dæti personâli
Mòrte: Saint-Malo, 1557
Vitta[modìfica | modìfica wikitèsto]
O compì trei importanti viægi into Canadà (1534, 1535-36 e 1541), durante i quæ o toccò a Tæranœuva e a costa meridionâ do Labrador, penetrando pe o streito de Belle Isle into gorfo che, da un ancoazo posto into segondo viægio, o piggiò o nomme de S. Loenço.
Aççertao che o gorfo o no l'ea una via de mâ verso l'Ocean Paxiffigo, comme se credeiva, o razonse i attuæ Quebec e Montréal, ben accugeito da-i Indien. O lasciò una relaçion (1556).
Atri progetti[modìfica | modìfica wikitèsto]
- Wikimedia Commons a contêgne di files in sce Jacques Cartier


text:
Ina stéssa pruveniènsa cultürole
Taborca, Zéna-Pégi, Carlufórte, Câdesédda e Nueva Tabarca
Rinfursò a nóstra orìgine in cumün cû recüperu de nóstre antighe ràixe e u cunfruntu de tradisuin etnugràfiche e antropologiche de ognidün, anche pe ravivò, valurizò e fasilitò u diàlugu intercultürole
Ina “rete” intu Mediteranniu
In puntu de ‘ncuntru pe ‘n pópulu de viagiatuì, ‘na racólta de documenti, esperiènse e memóie d‘alügò e cundividde.
A cumünitè
Sinque cumünitè ônìe dâ stéssa cultüa: Taborca, Carlufórte, Câdesédda, Alicante, Zéna Pégi. In prugettu ch’u l’ö tutelò, valurizò e prumove a cultüa tabarchiña e creò in scistéma integràu e cundivizu du riccu patrimónniu socio-cultürole tabarchin.
A memóia
I laboratóri pau recüperu da memóia lucole sâian feti cun de interviste filmè che interesian e scöe, i ansiòni e chi ha testimuniànse següe da nóstra stória.
I archivi
I archivi digitoli sâian cundivizi e ràizi dispunìbili cumme puntu de partensa pâ cundivixun da memóia intu lungu vièggiu de ‘na cumünitè e inta cunservasiun de stórie, pràtiche, futugrafìe, mesté antighi e ricórdi de famiggia.
U blog: calendòiu di incuntri
Eventi all’archivio multimediale Ràixe
Presentazione Ràixe
V incuntru – prupósta au Pàize – ExMé
Au 22 de nuvembre du 2018 gh’è stetu ‘n incuntru cui tabarchin de Carlufórte e de Câdesédda au Pàize – ExMé


text:
Platon
Platon (gr. Πλάtwv, lat. Plato). - Filosofo grego (Atene, 428 ò 427 a.C. - 348 ò 347 a.C.).
Vìtta[modìfica | modìfica wikitèsto]
O l'ea de famiggia axâ e nobile; a tradiçion a conta che gh'ea stæto da primma imposto o nomme do mesiao, Aristocle, e che quello de Πλάtwv ghe fu dæto ciu tardi con scherzosa alluxon a-o so êse πλatύς "largo". O l'ebbe sorvetutto un'educaçion artistega, studiando muxica, pittua e lettiatua e segnalandose in particolâ inta compoxiçion poetica e drammatica. Za into periodo da zoeneçça o vègne in contatto co-a filosofia, comme dimostra o fæto ch'o l'ebbe Cratilo tra i so meistri. A l'originaia influença eraclitea ch'a ghe vegniva da Cratilo saiæ comunque ben fîto subintrao quella do Socrate, che pâ ch'o l'agge conosciúo a l'etæ de vint'anni. L'influsso determinante de Socrate in sce-o so pensceo o l'è documentao da-i moltiscimi scriti in ti quæ a figua do meistro a vegne idealizzâ e o so pensceo presentao in forma drammatica. Doppo a morte do Socrate (399), a-a quæ, comme aregorda lê mæximo into Fedon, o no l'asciste' a caosa de 'na maotia, o l'andò, insemme con di atri condiscippoi, a Megara presso o socratico Eüclidde, de donde o tornò fîto a Atene. Arestaoghe quarche tempo, o començò o primmo di so viægi maggioî, che segondo a tradiçion o-o condusse ascì in Egitto, e a Çireñe, dov'o saiæ vegnúo a contatto co-o matematico Tedoo.
L'è fœua de dubbio, comonque, che inte questo viægio o Platon o vixitò a Magna Grecia e a Seçilia, e o fu a Sciracusa a-a corte de Dionixio o vegio, gran estimatô da cortua da moæpattria e conoscente do pitagorico Archia de Taranto, co-o quæ o Platon o l'ea intrao in rapporto. A Sciacusa o strenze' amixiçia co-o zoeno cognao de Dionixio, Dion, ch'o l'arestò pe sempre conquistao a-i so idiæ filosofichi e etico-politichi. A libertæ de so critiche e de so exortaçioin moræ a no l'incontrò tuttavia o favô do tiranno, ch'o se desbaraçò, in moddo no ciæo, da so presença: e o nobile filosofo atenieize, ch'o l'ea alloa in sce-a quanteña, o finì vendúo scciavo in sce-o mercao de Egiña, dov'o fu però rescattao da un Anniçeride de Çireñe (da no confonde co l'omonnimo pensatô da scœua çirenaica, visciúo assæ ciu tardi). Tornao in mainea coscì fortunosa a Atene, Platon o ghe fondò (387), inta forma de 'na comunitæ religiosa dedicâ a-o curto de Muse, un centro de discuscion e de studdi, che da-a so sede, a quæ a trava o nomme da-o mitico eroe Academo, se disse Academmia (᾿Akaδnuίa).
A l'indaggine filosofica in sen a l'Accademia Platon o se dedicò pe circa un ventennio. Ma into 367 successe a Dionixio o vegio, in sce-o trono de Siracusa, o figgio Dionixio o zove: e Dion, o quæ contava d'indulo a instaorâ quella costituçion ciu liberâ e legalitaia ch'a doveiva risponde a l'idiâ politico de l'Accademia, o-o persuase a invitâ torna Platon a Siracusa. Chì Platon o se recò into 366, eserçitando ascì in sce-o zoeno monarca, e foscia sciña ciu che in sce-o poæ, o so influsso; ma ço no l'impedì che Dionixio, sobillao da di oppoxitoî de progettæ innovaçioin costituçionæ e divegnúo sospettoso do Dion, o bandisse quest'urtimo, pù trattegnindo Platon presso de lê. O cian politico o l'ea ormai fallio, perché solo Dion o l'aviæ posciuo realizzâlo. Quande into 365 scciuppò una guæra in Seçilia e Platon o tornò a Atene, Dionixio o ghe promisse che, a-o termine da guæra, o l'aviæ invitao torna a Siracusa insemme con Dion. E de fæto, finia a guæra, o tiranno o feççe de tutto pe indue Platon a tornâ a Siracusa. Inta sperança de zovâ coscì a l'amigo Dion, Platon o l'intrapreize into 361 o so terço e urtimo viægio in Seçilia. Ma manco questa votta l'exito o fu favoeive: Dionixio o l'inasprì ancon de ciu i provvedimenti contra Dion, e i so rapporti con Platon se feççan coscì diffiçili da mette in peigo o mæximo ritorno do filosofo a Atene, reiso poscibile, into 360, sorvetutto da l'intervento de Archia. Da alloa in avanti Platon, dedito escluxivamente a-i loei de l'Accademia, o no mesciò ciu da-a so çittæ, dove o s'asmortò into 348-347 a.C.
Œuvie[modìfica | modìfica wikitèsto]
A parte ciu importante de l'œuvia platonica a l'è costituia da-i dialloghi, che, ordinæ inta tarda antighitæ in tetralogie, ò groppi de quattro, pe di approscimativi critei de contegnúo, han dæto ben da fâ a-a critica moderna segge pe l'escluxon de quelli no aotentichi, segge pe l'ordenamento cronologico di aotentichi e pe a conseguente riconstruçion da stoia intellettoâ do so aotô. In generâ, a-o periodo zoenî de l'attivitæ platonica appartegne quelli scriti ("Apologia de Socrate", "Criton", "Ion", "Protagora", "Carmide", "Lachete", "Lixide", "Eütifron", i doi "Ippia") inti quæ a personalitæ do Socrate a se riflette in forma ciu aderente a-a so reâ statua storica: lê o gh'appâ inta so ciu tipica attivitæ d'interlocutô e indagatô filosofico, a-a riçerca de determinaçioin e definiçioin concettoæ.
Atri (tra i quæ o "Gorgia", o "Menon", l'"Eütidemo", o "Cratilo") commençan a mostrâ ciu spiccao l'orientamento platonico da polemica e a antiçipâ quarche liniamento de quelle dotriñe che son da pœu piñamente esposte inti gren dialoghi da maturitæ, o "Scimpoxio", o "Fedro", o "Fedon", a "Repubbrica". Inti scriti appartegninti a-a fase ciu tarda de l'attivitæ do Platon (o "Teeteto", o "Parmenide", o "Sofista", o "Politico", o "Filebo", o "Timeo", o "Criçia", incompio, e "Lezze") son posti e discusci i complicæ problemi sciuscitæ da-a primma costruçion da dotriña: a-o sprendô drammatico e estetico di dialloghi da maturitæ subintra o rigô do mettodo logico.
O Corpus Platonicum o contegne di œuvie za inte l'antighitæ conscideræ spúie, quæ i dialoghi "Eriscia", "Alcion", "Sixifo", "Ascíoco", "Demodoco", "In sce-o giusto", "In sce-a virtù", a recugeita de "Definiçioin" e l'"Epinomide" . A filologia moderna a l'ha dubitao a longo de l'aotentiçitæ de lettie; ancœu se ritegne squæxi concordemente che tante de lô seggian aotentiche, e de seguo a VII, foscia l'urtimo scrito de Platon e documento d'ecceçionâ interesse. Squæxi unanimemente se conscidera spuii i dialoghi "Alçibiade primmo", "Teagete", "Clitofonte", "Minosse".
A filosofia[modìfica | modìfica wikitèsto]
Ciù che un còrpo scistematico de dotriñe, a filosofia de Platon a l'è un complesso de problemi soggetti a una continnoa evoluçion. Inti dialoghi zoenî, ò "socrateghi", Platon o l'appâ totalmente impegnao a approfondî e a elaboâ e tipiche problematiche socratiche: e texi in sce l'identitæ de virtù e sciença, in sce-a determinaçion de tâ sciença comme "sciença do ben e do mâ in generâ", in sce l'insegnabilitæ da virtù, in sce-o poei d'attraçion, rispetto a-a voentæ, do ben, ch'o se rivela quindi ascì comme ço ch'o l'è sommamente piaxeive e utile (eüdemonismo), in sce l'invoentaietæ do mâ, ecc. Tuttavia, proppio da-a riflescion in sce queste texi socratiche commença a sorze di problemi nœuvi: e innançi tutto o Platon o l'avverte comme quelli valoî, di quæ o l'ea anæto in çerchia o Socrate (ben, giustiçia, virtù, coraggio, ecc.), no pœuan pretende d'avei quella stabilitæ e universalitæ ch'a gh'è recesta se no son concepii comme "realtæ" che, a-o contraio de ço ch'o cazze sotta i sensci, a no mua e a no peisce. De chì a "crixi" do socratismo ch'a se manifesta into "Menon" e into "Gorgia", o primmo di quæ o l'esprimme l'exigença de 'n nœuvo concetto de sciença, comme conoscença de veitæ eterne aquixia primma da nascita, mentre o segondo o fonda un rigoroso dualismo tra ben e piaxei, tra mondo eterno di valoî e mondo mueive de pascioin e di dexidei, tra añima e corpo.
Momento fondamentâ pe questi sviluppi a l'è l'elaboaçion platonica da dotriña de forme eterne do reâ, notta inta tradiçion comme "dotriña de idee". Streitamente connessa a-a riçerca socratica da definiçion e di concetti universæ, tâ dotriña a ne rapresenta un'originâ e ciu vasta articolaçion. I concetti universæ son çertamente necessai pe i giudiççi moræ, comme aveiva do resto za precisao o Socrate: sença i concetti de ben e de giusto, de fæto, no saiæ poscibile distingue ço ch'o l'è ben da ço ch'o l'è mâ, ço ch'o l'è giusto da ço ch'o l'è ingiusto; ma lô son indispensabili pe a mæxima conoscença da natua: comme inte tutte i açioin virtoose se riconosce a presença de ço che se ciamma virtù, coscì inte 'na mortepriçitæ de manifestaçioin senscibile riconduxibile a un'unitæ doviâ êse cugeito ço ch'o costitoisce l'essença universâ, stabile e immutabile comuña a tutte quelle manifestaçioin.
A l'è questa essença ch'a permette de dî de ciascheduña cosa cos'a segge e cos'a distingue da 'n'âtra, pres. cose segge 'n ommo inta so essença e cose distingue 'n ommo da 'n cavallo. Modelli ò critei oggettivi e puamente intellettivi in base a-i quæ poei pensâ, nominâ e distingue e scingole realtæ che se manifestan inta conoscença senscibile, ò, ascì, termi de paragon a-i quæ confrontâ quest'urtime pe poeine giudicâ con veitæ, i concetti universæ son pe Platon forme, essençe dotæ de una proppia sciuscistença ontologica: son enti reæ che costitoiscian a raxon de cose. L'è 'nte l'introduçion de questa dimenscion ontologica che consciste essençialmente o passaggio da-o "concetto" socratico a l'"idea" platonica, l'ἰδέa ò eἶδoς "inmaggine, esemplâ, forma". O tipo d'existença ch'a spetta a-e idee o l'è tuttavia despægio da quello de cose comuñe: queste, in quante soggette a-o divegnî, son particolæ, contingente e mueive, mentre e idee, in quante modelli e critei de cose senscibile, son universæ, necessaie e eterne e godan pertanto de un'existença intelligibile inte 'n mondo ideâ.
Eternamente costante inte so determinaçioin, o mondo ideâ "invixibile" o l'è un mondo eleatico ch'o s'opon a quello eracliteo do divegnî "vixibile"; questo o l'è o mondo de l'êse: e idee son de fæto ὄvtwς ὄvta "e cose che realmente son". E idee, coscì, son no solo di prinçippi ò di critei gnoseologichi de cose, comme ean i concetti socratichi, ma fondamento urtimo da so mæxima existença. E cose senscibbile, in quante tran da-e idee o so fondamento ontologico, son connesse a-e idee mediante un rapporto de "parteçipaçion" (uέθeEις): a scingola particolâ realtæ in tanto existe e a l'è poscibile in quant'a parteççipa de l'idea. Dæte e difficortæ de comprende comme l'essença a posse restâ identica a lê mæxima e int'o mæximo tempo êse presente inte morteprixe realtæ che ne parteçipan, o Platon o l'aviæ da pœu individoao sorvetutto inta "someggiança" (uίunσις "imitaçion") de cose senscibile a-e idee o so rapporto, consciderando e primme comme immagine ò còppie de idee.
Risolto coscì inte 'na prospettiva ontologica o problema socratico do concetto, Platon o l'indicava inta contemplaçion intellettuâ de idee a vea sciença, in quanto contrapposta a-o regno de l'"opignon" de l'esperiença senscibile. In particolâ, aotentica sciença a l'è a conoscença de idee e di rapporti reçiprochi che e collegan in te 'n scistema ordinao. Non solo, de fæto, e idee se caratterizzan pe l'universalitæ ch'a consente a ciascheduña de rifeise a una mortepriçitæ de cose scingole; existe ascì un orde tra e idee a segonda do maggiô ò minô grao d'universalitæ ch'o spetta a ciascheduña de lô: l'idea de cavallo a l'è compreisa inte quella de quadruppede, ch'o l'abbraçça molti atri individdoi do mondo animâ; quest'urtima a l'è, saiv'a dî, ciu esteisa da precedente, e ciu esteize ancon son e idee d'animâ e de vivente.
Se dà coscì una gerarchia de idee che da quella ciu universâ deschiñe de man in man verso quelle dotæ de sempre minô universalitæ e, perçò, de sempre maggioî determinaçioin. Se trœuva chì a reixe de quella ch'a saiâ a definiçion pe genere proscimo e differença specifica, elaboâ succescivamente da Aristotele. Ma, sorvetutto, a traverso a gerarchia de idee o Platon o dava un nœuvo scignificao a-a dialettica: oponendose a-e degeneraçioin sofisteghe ch'aveivan redúto a dialettica a eristica, saiv'a dî a l'arte do guaagnâ in te ogni discuscion indipendentemente da-a riçerca da veitæ, Platon o l'intende a dialettica comme o strumento supremo da conoscença, quello in virtù do quæ, misso da parte l'opinion e ogni riferimento senscibile, se ripercore i rapporti e i nessi oggettivi tra e idee, pervegnindo a-a contemplaçion de quella gerarchia de idee ch'a costitoisce a strutua ciu aotentica da realtæ.
Ma affinché l'ommo o posse, attraverso o procedimento sccettamente intellettivo da dialettica, orientáse inta gerarchia e inti rapporti de idee, l'è necessaio ch'o conosce, ò ch'o l'agge a facortæ de conosce, ciascheduña de queste idee. Da-o momento che queste no son conoscibile mediante i sensci e che, nintedemeno, a pua attivitæ intellettiva a l'è in grao de intuîle pù attraverso a mortepriçitæ e a particolaritæ senscibile, Platon o ne concludde che l'añima a l'agge conosciúo e idee in te un precedente periodo da so existença, quande, no ancon conzonta co-o corpo e vivendo into mondo immortâ de l'Iperuranio (ὑπepoupάvιoς "soviaçeleste"), a l'ha posciuo contemplâ e idee inta so sede, pe da pœu desmentegâ tâ vixon inta so succesciva vitta tereña. Ma a poco a poco, riflettendo in sce-e someggiançe e in sce-e desomeggiançe de cose, l'añima a l'è reconduta a-o pensceo di supremmi esemplæ verso i quæ tæ someggiançe se orientan, e a se ricorda de ço ch'a vidde. L'è questa, a grende linnie, a dotriña platonica de l'"anamnexi" (ἀvάuvnσις), ò "reminiscença", comme fonte de ogni conoscença terreña de idee, dotriña ch'a l'implica da un lao che e idee seggian innasciue inte l'añima, da l'atro che l'añima a segge immortâ. L'anamnexi a comporta, in realtæ, solo che a preexistença de l'añima a-a so vitta corpoia, e no a so existença urteiô doppo a morte do corpo, ni a so diata eterna. Ma lê o presuppoñe intanto che l'añima a posse vive indipendentemente da-o corpo, e che in tâ existença separâ a l'agge conosciúo de veitæ de gran longa supeioî de quelle che derivan da-i sensci; e o l'è coscì un elemento importante de quella dimostraçion de l'immortalitæ de l'añima, che into Fedon a l'è da pœu dæta sorvetutto in base a l'affinitæ de natua che l'añima a g'ha da avei co-e forme eterne perché a posse conoscile.
Ma percose l'añima a l'è immortâ e a so vitta corpoia a no l'è che un provvisoio e doloroso stato de "prexonia", questa, riacatao memoia da so origine e do so destin, a no dexiddia che de tornâ a-a so sede eterna, sottrandose a l'exilio terren. Da questa conceçion deriva una morâ caratterizzâ da un netto orientamento verso l'aodelà, ch'a-o destacca da-a pratica e terreña saggeçça de Socrate e a l'avexiña ciutosto a-a religion di orfeghi e a-a filosofia di pitagorici. Da-i un e da-i atri o Platon o repiggia l'idea da "metempsicoxi" (ueteuψύxwσις) ò trasmigraçion de l'añima attraverso varie existençe corpoie, no soltanto umañe, ma ascì animæ. Ogni existença a l'è determinâ da-o comportamento morâ de l'añima inte l'existença precedente: ciu quella se liga a-o corpo, cedendo a-i so dexidei e lasciandosene dominâ, ciu basso, inta gerarchia naturâ, o l'è l'organismo corpoio into quæ a deve trasmigrâ. Quande invece l'añima a zonze a deliviáse da-i interesci corpoii, a l'aquista a capaçitæ de vive sola e de tornâ a l'originaia sede soviaçeleste, dove a contemplò e idee. Into so scignificao urtimo a filosofia a vegne coscì pe Platon una "preparaçion pe a morte", votta a deliviâ l'añima da-o corpo. Questo s'oten exerçitando sempre ciu, inta vitta, quelle facortæ de l'añima che megio corispondan a-a so natua diviña e meno implican o so ligammo co-o corpo.
De chì l'importança, in sce-o cian etico, da mæxima filosofia, concepia comme l'attivitæ puamente intellettiva, traverso a quæ l'añima a se destacca da ogni elemento corpoio. A filosofia, de fæto, in quant'a l'è "amô de savei", a l'esprimme 'na tendença irrescistibile a tornâ a quello stato contemplativo do mondo ideâ sperimentao da l'añima inta so vitta into mondo soviaçeleste, tendença ch'a l'insorze inte l'añima quande in lê se riadescia o ricordo, attraverso l'aoxilio da dialettica, da realtæ idiâ ch'a costituisce o modello eterno de quella senscibile. Inte questa prospettiva rentra ascì a ridefiniçion platonica, inti termi de 'na tenscion de l'añima verso o mondo de forme ideæ, da conceçion socratega de l'attrattiva che a conoscença di valoî a l'eserçita in sce-o voei: l'idea supremma, de l'essença da quæ parteçipan tutte i atre, a l'è de fæto quella do ben (che Platon o paragoña a-o sô), a quæ a l'eserçita un'attrattiva irrescistibile in sce l'añima, sponciandola a eleváse sempre de ciu into dominio de l'universâ. Inte questa tenscion a l'idiâ e a l'eterno, deliniâ into "Scimpoxio" attraverso a figua do demmone Eros, consciste o coscì díto "amô platonico", força che, mediando tra o senscibile e l'intelligibile, a sponcia l'añima a-a contemplaçion da beleçça ideâ e, perçò, dæta l'inscindibilitæ de "bello" e "ben", do veo ben.
Se a vitta prattica, o mondo di sentimenti e di dexidei terren vegnan coscì confinæ da l'etica platonica inta sfea corpoia, d'atra parte a morâ de Platon a no l'implica una totâ svalutaçion di dexidei e di impursci che caratterizzan a vitta corpoia: se tratta ciutosto de riconosce a presença inta mæxima añima de questi elementi, segondo a dotriña psicologica esposta inta "Repubbrica", e de mantegnîli inte 'n stato de subordinaçion e d'equilibbrio, de moddo che no ostacolan l'añima inta realizzaçion do so compito morâ ciu elevao. Segondo a çellebre inmaggine do "Feddro", l'añima a l'è comme un caro co-e ae guidao da 'n aoriga e trainao da doi cavalli: l'aoriga o ne rappresenta a parte raçionâ e intellettiva, quella ch'a conosce a veitæ e o ben, mentre i doi cavalli ne rappresentan rispettivamente a parte coraggiosa ò irascibile, da quæ deriva i impulsci nobili, e a parte concupiscibile ò dexidiante, sede di impulsci ligæ a-a sfea corpoia. A conceçion psicologica espressa da questa inmaggine, otra che 'na dotriña morâ, a l'implica ascì una dotriña politica. L'è proppio in sce questa psicologia, de fæto, che, inta "Repubbrica", Platon o basa a dotriña do stato ideâ diviso inte træ classe de filosofi, che contemplando e idee o dirizzan raçionalmente; di sordatti, ò "guardien", che o difendan; e di produttoî, che n'ásegúan l'existença da-o ponto de vista economico.
Pæge de conseguença son e virtù che presezzan a ciascheduña de træ parte de l'añima e de træ classe do stato: rispettivamente a sapiença, o valô, a tempiança, in sce-e quæ sovrasta da pœu a giustiççia, che, faxendo laoâ into proppio campo ciascuña parte ò classe e impedindoghe de passâ i limmiti de so fonçioin, a l'assegua o megio orde tanto inta sfea morâ quante inte quella politica. A perfeçion de l'añima a l'è coscì, da questo ponto de vista, no tanto inta negaçion ascetica de pascioin, e in genere de ogni attivitæ no contemplativa, quante inta subordinaçion armonega de facortæ infeioî a-e supeioî. Analogamente, int'o stato no gh'è salute se e classe no parteççipe da sapiença no óbedìscian a quelli che, ciu vexin a-a veitæ, megio di atri pœuan intuî ço che pe o stato l'è ben e lezifiâ e governâ in conformitæ a tâ conoscença.
S'ha quindi un'assolua aristocraçia do savei, da quæ deriva un'estenscion di poei statæ fin in sce-a propietæ e a famiggia, risolte inte l'unica famiggia e propietæ do stato. Questo dualismo de politica e ascexi, d'interesse fattivo pe o mondo e pescimistico orientamento verso l'aodelà, che Platon propiamente o no concilia (nonostante una çerta prevalença do motivo ascetico, da-o momento che a mæxima "Repubbrica" curmina inte 'na rappresentaçion mistega do destin otramondan de l'añima do tutto analloga a quella ch'a ciode o "Fedon"), o se respegia infin, inta forma ciu tipica, inta negaçion do valô de l'arte, che pe Platon a no l'è conoscença e manifestaçion de veitæ, ma construçion fantastega, che da-a veitæ sempre ciu a s'allontaña. E se a scingola individoalitæ existente a l'è imitaçion de l'idea, l'artista che raffigurando ò descrivendo o l'immita, o produxe una realtæ che inta gerarchia di enti a l'occupa o terço e infimo grao. No solo: ma e rappresentaçioin da poexia e de l'arte, agitando into moddo ciu vivo e forçe pascionæ de l'ommo, rendan ciu diffiçili o so dominio ò a so eliminaçion, e coscì contrastan o compito supremo da filosofia. Rifeindose a-a divinitæ l'umanizzan, e gh'attribuiscian de qualitæ indegne da so eterna natua.
A riflescion in sce-o tema de l'eleatismo segge parmenideo segge meliscian a sta a-a base do profondo riesamme che o Platon o compisce de tutta a so filosofia inti urtimi dialoghi (i "dialoghi dialettichi"). Doppo avei rinnovao into "Teeteto" una critica organica e approfondia de l'opposta texi metafixica do senscismo, de origine eraclitea, o Platon o l'affronta a problematica eleatica inte doi dialoghi cruxæ, into ""Parmenide"" e into ""Sofista"". Into primmo Platon o risponde a tutte e critiche contro a dotriña de idee che lê o l'immagina ghe seggian revotte da Parmenide e da Zenon. Superâ l'obieçion zenoniaña, a texi de 'na mortepriçitæ de idee e da so realtæ a no poeiva ancon êse garantia, fronte a-a renascente obieçion parmenidea, pe-a quæ ogni realtæ particolâ (saiv'a dî parte de 'n morteprixe, comme a-o l'è ascì ciascheduña idea) a s'apresenta comme tâ che "a l'è" lê mæxima e "a no l'è" tutte i atre, mescciua, quindi, de "êse" e de "no êse" e pertanto apparença, ma no vea realtæ.
E coscì Platon into "Sofista" o se vóze' a compî o "parriçidio", a confutâ saiv'a dî a texi centrâ do "venerando e terribile" Parmenide e a dimostrâ che o "no êse" ascì in quarche moddo "o l'è". O ponto fondamentâ de questa dimostraçion o sta inta risoluçion do "no êse" inte l'"atritæ": quande noi dimmo che una cosa "a l'è" lê mæxima e "a no l'è" i atre no femmo atro che mette in evidença ço che in lê gh'è de "pægio" (taὐtόv) de lê mæxima e ço che gh'è de "despægio" (ἕtepov) di atre, e quindi che lê "a l'è" identica con lê mæxima e "a l'è" differente da-e atre. O discorso, coscì, o mescia sempre into cian de l'"êse" e vegne meno a contraddiçion parmenidea.
In sce questa base Platon o pœu da un lao elaboâ una nœuva e compia descriçion do metodo dialettico comme "divixon" (διaίpeσις) di generi e de specie e in lô de ço che gh'è de identico e de ço che gh'è de despægio (metodo, do quæ o Platon mæximo o dà mortepprixe esemplificaçioin inti dialoghi diti appunto "dialettichi"); e da l'atro dâ un'adeguâ risposta a-e aporie sofisteghe, çiniche e megaiche inta predicaçion: a "comunança" (koιvwvίa) di generi e de specie (o pægio) e a so differença (o despægio) crean tutta una tramma de rapporti ontologichi che o pensceo e o lenguaggio devan respêgiâ quande connettan soggetto e predicao. No solo, ma o pœu trovâ finalmente una soluçion o problema de l'errô ascì, inspiegabile e inconcepibile pe scin che interpretao comme un dî e un pensâ "ço ch'o no l'è", ma perfettamente ciarîo se inteiso comme un dî e un pensâ o "diverso". I resultati coscì conseguii e a feconditæ da nœuva dialettica son missi a-a prœuva da-o Platon ascì inte l'analixi di problemi etichi e politichi. Into "Filebo" de fæto o tenta, corezendo ascì o precedente reddeno dualismo tra ben e piaxei, d'insei poxitivamente o piaxei (ò aomanco o piaxei "púo") inta scaa di valoî moræ, sciben ch'a-o de sotta do ben e da sciença; into "Polittico" da pœu, pù ribadindo l'opportunitæ che o poei o tocche solo a quelli che son sapienti inta sciença politica (ò "arte rexa"), o manifesta un'attençion ciu comprensciva da realtæ concreta ch'a mitiga l'utopia da "Repubbrica" e a prepaa o vasto affresco giuridico costituçionâ de "Lezze".
Questa attençion ciu comprensciva da realtæ concreta ch'a l'è caratteristega, pe tanti aspetti, de l'urtimo Platon a l'è âtrescì a-a base da cosmologia do "Timeo" e de l'estremo tentativo de mediâ o reddeno dualismo tra mondo de idee e mondo senscibile, ch'o l'è do resto vixibile ascì inte quella dotriña de "idee-numeri", comme intermediai tra e idee e e cose, ch'a n'è notta no da-i scriti do Platon ma da-a testimoniança de l'Aristotele. O "Timeo" o l'è un longo "mito" ò racconto in sce l'origine e a formaçion do mondo. O se ricollega into so prinçippio a-a "Repubbrica", da quæ o riassumme a primma parte. O conto do "Timeo" parte da-a ribadia distinçion tra "ço ch'o l'è sempre e o no g'ha nascita" e "ço ch'o nasce sempre e mai o l'è": o çê, ò ciutosto tutto o "cosmo", in quanto corpoio e vixibile, o no l'è stæto sempre, ma o l'è nasciúo, commençando da un "prinçipio" e pe œuvia do divin artefixe, o Demiurgo, ch'o l'ha plasmao o mondo a inmaggine do modello eterno: plasmao e no creao, perché Platon, oltre che do modello e da copia, o parla ascì de un "riçetaccolo universâ", ch'o l'è o lœugo (xώpa) into quæ se desgœugge o divegnî e che in lê o comprende e determinaçioin da mateia e do spaçio.
Percose ninte l'è ciu bello do "vivente", o mondo, œuvia belliscima do Demiurgo, o l'è lê ascì un vivente, fornio de 'n'añima (l'Añima do mondo) che o Demiurgo o l'ha formao co l'essença de l'indivixibile (eterno) e con quella do divixibile (divegnî), unindo a lô un'essença "mista", ch'a parteçipa de l'identico e do diverso. Una reddena proporçion matematica, a mæxima ch'a presciede a l'armonia muxicâ, a regola a compoxiçion do cosmo, struttuao in doi çerci intreççæ, di quæ quello esterno o l'è quello de l'identico e l'atro o l'è quello do diverso, distinto a so votta inte sette circoli rœuanti e costituenti e orbite planetaie, mentre o tempo, "inmaggine mobile de l'eterno", o scandisce a regolaritæ di so movimenti.
L'açion do Demiurgo e di atri dê infeioî, a so œuvia de mediaçion rispetto a-o modello eterno a l'è poscibile solo in quanto existe, comme intermediai, i enti matematichi: i vei elementi de cose de fæto no son i quattro da tradiçion naturalistega (a tæra, l'ægoa, l'aia e o fœugo), ma e figue geometriche, che determinan segondo de regole precise a superfiçie, e quindi a corpoeitæ, de tutte e cose: tæra, ægoa, aia e fœugo ançi tran e so propietæ da-o fæto che son conformæ segondo de speccie determinæ de poliedri regolæ. L'è da queste premisse che Platon o desgœugge into "Timeo" e varie e complesse ipotexi e dotriñe che van da-a cosmologia a l'astronomia, da-a teologia astrâ a-a matematica, da-a fixica a l'antropologia, da-a biologia a-a meixiña: questo mæximo carattere enciclopedico e scistematego o spiega l'enorme, e foscia unica, fortuña che quest'œuvia a l'ha avúo into corso di secoli.
O Platon "orâ"[modìfica | modìfica wikitèsto]
A maggiô novitæ into campo di studdi platonichi da segonda meitæ do sec. 20° a l'è costituia da-a rinnovâ discuscion in sce-e coscì díte "dotriñe oræ" (ἄYpaϕa δόYuata) suscitâ da l'interpretaçion "esoteica" ò "tubingheize" dovua prinçipalmente a H. J. Krämer, K. Gaiser e Th. A. Szlezák, interpretaçion che'a l'ha da pœu trovao di consensci ascì in França (P. Hadot) e in Italia (G. Reale). Che existesse de dotriñe che Platon o l'aviæ esposto solo oralmente inte l'Accademia l'ea noto segge da ço ch'o dixe Aristotele segge da di âtre fonte: celebre a saiæ stæta una leçion in sce-o ben, dove Platon o l'aviæ sostegnúo che i numeri son i prinçippi de tutte e cose. A scœua de Tubinga, basandose in sce-a texi de Platon circa a supeioitæ do discorso orâ a peto de quello scrito e in sce-a so esplicita affermaçion, inta VII lettia, de no avei mai misso pe iscrito a so vea dotriña, a n'ha concruso che queste dotriñe oræ costituiscian l'aotentica filosofia de Platon, quella ch'a staiæ in sce-o sfondo do Platon "essoteico" di dialoghi. Segondo l'interpretaçion de Krämer, se o senso do pensceo platonico o l'è da individuâ sorvetutto inte dotriñe oræ e se queste son costrute in sce-a teoria di "prinçippi", alloa o pensceo de Platon o l'appâ meno connesso a l'insegnamento de Socrate e ciu direttamente dipendente da l'orizzonte presocratico: a partî da-o problema di prinçippi, e no da-o concetto socratico, Platon o saiæ zonto de fæto a-a dotriña de idee.
O Platon latin[modìfica | modìfica wikitèsto]
Inte l'Occidente latin, scin a-o sec. 12°, a l'ea nota, tra i œuvie de Platon, solo a primma parte do "Timeo" inta traduçion e co l'ampio commento de Calçiddio (4° sec. d. C.), recepia comme testo fondamentâ pe a cosmologia âtomedievâ. A Enrico Aristippo, vescovo de Catania (m. 1162), remontan e primme traduçioin latiñe do Menomme e do Fedon, mentre a Ghigermo de Moerbecke (m. 1286) se deve a traduçion, sciben parçiâ, do ""Parmenide"" co-o commento de Proclus Lycaeus (traduçioin queste pubbricæ in ediçion critica into Corpus platonicum Medii Aevi diretto da R. Klibansky, 1939 e segg.).
A-i iniççi do XV secolo, a prœuvo a l'insegnamento da lengoa grega pi œuvia de Manuælo Crisolora, repiggion e traduçioin latiñe di œuvie platoniche, "Fedro", "Apologia", "Criton", "Lettie" da parte de Lonardo Brun, a "Repubbrica" da parte de Pier Candido Decembrio, "Eutifron" da parte de Rinuccio Aretin e Francçesco Filelfo. A meitæ do sec. 15° a traduçion de "Lezze" e do "Parmenide" a cua de Zorzo Trapezunzio a segnò una svotta pe l'elaboaçion teorica do platonismo rinascimentâ. A traduçion, infin, de l'intrego corpus platonico a œuvia de Marseggio Fixin (stampâ a Firençe into 1484) a piggiâ o sorvevento in sce-e precedente traduçioin umanisteghe e a vegniâ ristampâ inti secoli succescivi.
Iconografia[modìfica | modìfica wikitèsto]
Semmo che, pe incarego do scolao Mitradate de Scio, l'ea stæto eseguio da-o bronzista Silanion un retræto collocao inte l'Accademia, foscia quande Platon o l'ea anco-in vitta. Se ne conosce ciu che una chinzeña de coppie marmoie, fra e quæ e megio son a Berlin, a Romma (Museo Naçionâ Roman), inte una colleçion privâ tedesca. Platon o l'appâ con una barba foltae co-a fronte arrappâ.
Atri progetti[modìfica | modìfica wikitèsto]
- Wikimedia Commons a contêgne di files in sce Platon


text:
Shock
O Shock o l'è un squilibrio fra i vaxi sanguigni e o sangue che l'è contegnüo ao sö interno. Se ha un forte abbassamento da prescion arteriosa, che o fa patî i tesciüi, perchè riçeiven unna minore irrorasion sanguigna.
Descriçion[modìfica | modìfica wikitèsto]
Se distingue diversci tipi de shock.
Shock da ipovolemia[modìfica | modìfica wikitèsto]
L'ipovolemia a l'è unna diminusion da quantitæ de sangue circolante, dovüa a emorragie gravi, a edemi, a ustioin interessanti gran parte da superfiçie cutanea, a disidrataçion (diarrea, etc.)
Shock da vasodilataçion[modìfica | modìfica wikitèsto]
In te questo caxo o volümme de sangue o no l'è diminuio, ma l'è aumentou o calibro di vaxi sanguigni, pe cause settiche (infeçioin gravi), allergiche (shock anafilattico) o neurogene (traumi, farmaci, dolô).
Shock cardiogeno[modìfica | modìfica wikitèsto]
A l'è un'insufficensa in to travaggio do cö, inteiso comme pompa. E cause pöan esse e patologie cardiache (mouttie de valvolemiocarditi, etc.) o l'embolia polmonare. Fa parte do shock cardiogeno anche o shock da elettriçitæ che se ha in caxo de folgoraçion. O paçiente con varî traumi o varie frattüe o l'è sempre potençialmente a rischio de shock.
Scintomi do shock[modìfica | modìfica wikitèsto]
Pallore; cianoxi di lerfi o de estremitæ; pelle freida e ümmia; süô freido; brividi; pôso debole e frequente; respio superfiçiale; patanscio. Se l'infortünou o l'è cosciente, o pö presentase mollo e apatico comme anche agitou. O shock o l'è unna serie de scintomi gravi e progressivi e o va sempre previsto in te o caxo de traumi o incidenti gravi.
Primmo soccorso[modìfica | modìfica wikitèsto]
- Ciammä o 118
- Eliminä e cause (pe esempio, bloccä e emorragie)
- Stende a vittima con e gambe erte in posizion antishock (ma no in caxo de trauma cranico, e manco in stato de gravidansa avansä)
- Crovî a vittima, ma no coscì tanto da fala süä
- No fä beive caffè, ni alcool, ni stimolanti
- No mette borse dell'ægua cada o atre fonti de calore.
Se l'infortünou o l'è incosciente o va misso in posiçion laterale de següessa.
Bibliografia[modìfica | modìfica wikitèsto]
- CRI: Comitato tecnico per l'educazione Sanitaria, Nozioni di Primo Soccorso e Protezione Civile.
Vôxe corelæ[modìfica | modìfica wikitèsto]
Colegaménti esterni[modìfica | modìfica wikitèsto]
- Wikimedia Commons a contêgne di files in sce Shock


text:
O Cairo
O Cairo (in arabo القاهرة, Al-Qāhira "a forte") a l'è a capitâ de l'Egitto e da sêu provinsa. A l'è a ciû grande çittæ de l'Africa e de tûtto o mondo arabo, e i egiçien spesso a ciamman co-o mæximo nomme da naçion, مصر, arabo cûlto "Misr", arabo egiçiàn "Masr".
Descriçion e stöia[modìfica | modìfica wikitèsto]
A çittæ a g'ha 'na popolassion de 7.500.000 abitanti, l'area ûrbann-a a conta 8.250.000, e tûtta l'area metropolitann-a a g'ha 15.750.000 personn-e.
A s'attrêuva in riva ao sciûmme Nilo e insce sêu ìsöe ascì, a sûd do delta. A sûd-òvest gh'è a çittæ de Gizeh, e famôze pirammide e l'antiga necropoli de Memphis.
A l'è o çentro de comûnicassion, edûcassion, trasporto, economia e polittega de l'Egitto e a l'è ascì tanto importante tûristegamente, essendo e piramide, i mûsei, i mercoei e e croxëe pe o sciûmme Nilo e méte preferîe da di mioìn de tûristi da tûtto o mondo.
Âtri progètti[modìfica | modìfica wikitèsto]
- Wikimedia Commons a contêgne di files in sce O Cairo


text:
The Simpsons
The Simpsons o l'è o tittolo de 'n famoso cartôn animòu statûnitéise creòu da Matt Groening inti anni '80 pe a Fox Broadcasting Company.
Descriçion[modìfica | modìfica wikitèsto]
'Sta série de televixon a l'è 'na parodia do stile de vitta do çittadin american, personificòu da-a famiggia protagonista , i Simpsons, da quæ fan parte Homer, Marge e i sö trei figgiêu Bart, Lisa e Maggie.
Ambientòu inte 'na çittæ piccinn-a di Stati Ûnïi ciammâ Springfield, o show o tratta in ciâve ûmoristega molti aspetti da condission ûmann-a e anche da coltûa americann-a, da soçietæ in generâ e da mæxima televixon.
Colegaménti esterni[modìfica | modìfica wikitèsto]
- Wikimedia Commons a contêgne di files in sce The Simpsons
- THE SIMPSONS [1]


text:
Nichiozo Copernico
Nichiozo Copèrnico (ted. Niklas Koppernigk, lat Nicolaus Copernicus), astronnomo e cosmollogo (Thorn, 1473 - Frauenburg, Pruscia Orientâ, 1543).
Retræto do Copèrnico
Dæti personâli
Mòrte: Frauenburg, (Pruscia Orientâ), 1543)
Âtre informaçioìn
Vitta[modìfica | modìfica wikitèsto]
De famiggia slexaña de lengua todesca, ma aversa a l'orde Tœütonnego, a-a morte do poæ (1483) o Copernico o fu agiuttao da-o barba materno, Lucco Watzelrode, da-o 1489 vescovo de Warmja. Inscritose into 1491 a l'universcitæ de Cracovia, o passò inte l'aotunno do 1496 a Bologna, onde o barba o dexidiava o s'adotoese in diritto. O Copernico o continuò però ascì o studdio, començao a Cracovia, de matematica e astronomia, conlaborando co l'astronomo Domenego M. Novæa, e o l'approfondì pù a so cortua umanistega e a conoscença di clascichi.
Nominao canonnego do Capittolo de Warmja (o l'aiva riçevúo i ordi menoî), da-o 1501 o studiò meixiña a Padoa e o s'adottoò a Feræa into drito canonnego into 1503. Tornao in Polonnia, o fu segretaio e mego do barba scin a-a morte de questo, e into 1512 o se transfei a Frauenburg ond'o proseguì e riçerche astronomiche e o se distinse comme amministratô di ben do Capitolo, specie durante a guæra de re Sigismondo contra i Cavagei Tœütonneghi.
A rivoluçion[modìfica | modìfica wikitèsto]
A nommina de Copernico - reciamma o sò nomme a "rivoluçion" da-a quæ se fa començâ a sciença moderna, e "copernichen" se diciaron Keplero e Galileo - se deve a l'elaboraçion do scistema eliocentrico ò eliostattego (o Sô fermo a-o [squæxi]- çentro de l'universo limitao da-o çê de stelle fisse) in contrappoxiçion a-o scistema geocentrico e geostattego de l'astronomia grega, da Œüdosso e Aristotele a Tolomeo, a-a quæ s'ea inspiao ascì a conceçion crestiaña, araba e medievâ do mondo fixico.
Un primmo sbòçço do sò scistema o Copernico o-o deliniò in gio a-o primmo dexennio do sec. 16°, inte 'n'œuvieta da-o tittolo Nic. Copernici de hypothesibus motuum cælestium a se constitutis commentariolus, ch'a circolò manoscrita tra i contempoannei (e foscia o Martin Lutero o n'ebbe notiççia, se into 1539 o parlò de un "nœuvo astronnomo" comme de "un matto"), ma che da pœu a l'andò smarria e a fu ritrovâ solo into 1877. Into Commentariolus o l'espoñe in forma de postulæ i prinçippi do so scistema mostrando, sença dâne pe-o momento prœuva matematica, comme segge ciu semplixe a spiegaçion di fenommeni çelesti mediante l'ipottexi eliostatega, percose questa a recedde un meno nummero de sfee pe rende conto di moti oservabili di pianeti e de l'âternâse de giorno e nœutte e de staxoin, co l'ammiscion da rotaçion diurna e da rivoluçion annoa da Tæra, e a "declinaçion" (inclinaçion) do so asse rispetto a l'orbita.
O volumme ciu ampio, co-e dimostraçioin e a modiffica tecnica de l'uzo de 'n epiciclo insce 'n eccentrico ançiché de doi epicicli, o fu o De revolutionibus orbium caelestium, a-o quæ o Copernico o travagiò pe-o resto da vitta. I sei libbri de l'œuvia ean za completi quande inta primaveja do 1539 Gioacchin Retico, professô a Wittenberg, o se recò da-o Copernego pe conoscine a dotriña, e za o cardenâ Schönberg e l'amigo vesco Tiedemann Giese aveivan exortao o Copernico a pubbricâ l'œuvia. Coscì lê o concesse primma a-o Retico de fâ sciortî a Dançiga, into 1540, un'espoxiçion do so scistema, De libris revolutionum Narratio prima (subbito ristampâ into 1541, l'anno into quæ o Melanton o parlò da stravagança de 'n "astronnomo sarmattego ch'o mescia a Tæra e o l'inmobilizza o Sô"), afiandoghe da pœu coppia do manoscrito do De revolutionibus, pe fâlo stampâ a Noemberga presso o Petreio, quande o Rettego into 1541 o tornò in Germannia.
Ma o Retico, transfeiose a Lipsia into 1542, o l'affidò a revixon da stampa a l'amigo teollogo Dria Osiander. O Copernico o l'ea zœumoæ marotto: o feççe ancon in tempo a fâ inserî a so dedica a-o pappa Paolo III, ma o no poette impedî a l'Osiander de fâ stampâ, anonnima, una so premissa Ad lectorem. Se, comme dixe a lezendia, O Coernego o l'ebbe in sce-o letto de morte a primma coppia a stampa do so caolao, quella coppia za a contegniva coscì i equivvochi che pe ciu che 'n seccolo marcon o "copernicaneximo". A premissa de l'Osiander, de fæto, a prezentava l'ipottexi elioçentrega comme semplixe accorzimento matematico, sença valô fixico, mentre inta dedica a-o pappa o Copernico o l'inscisteiva in sce-o scignificao cosmologico da so teoria. A l'Osiander se refaiâ o cardenâ Bellarmin, into van tentativo de vegnî incontro a-o Foscarin e a-o Galileo, durante o processo do 1615-1616, ch'o finì co-a condanna do copernicaneximo da parte da Gexa cattolica.
A-o Copernico cosmologo, otra che matematico, amiava invece segge o Keplero che-o Galileo. E l'è in sce sto ponto che polemizziâ copernichen e anticopernichen, ascì quande questi urtimi (tra i quæ o Reinhold, aotô de Tabulae Prutenicae, e o Tycho Brahe se servin de l'ipotexi copernicaña pe-i carcoli. Questo o l'è decixivo pe valutâ o contributo do Copernico a l'astronomia e a-a sciença moderna, sciben che za a-i tempi de l'Astronomia nova (1609) do Keplero ben poco arestesse di risurtæ tecnichi do Copernico, ancon ligæ a l'uniformitæ e circolaritæ di moti çelesti. Do resto, a texi eliostatica, za prezente inti Pitagoreghi e in Aristarco de Samo, a no l'ea 'na novitæ assoluta. E l'"umanista" Copernico o n'ea de seguo a-o corente, coscì comm'o l'ea informao de ripreize ermetiche e di "entuxiasmi" pe-o Sô do neoplatonismo rinascimentâ (fu famozo o De Sole do Marsiggio Fixin), e foscia za a Cracovia l'ea zonto a Copernico nœuva da texi do Nichiozo Oresme in sce-a rotaçion terestre.
Ma questi pù importanti sfondi corturæ no bastan pe rende conto da specifiçitæ de l'œuvia do Copernico; comme do resto no l'è suffixente, sciben segge stæta foscia decixiva inte l'indúlo a çercâ de nœuve vie, manco a convinçion neoplatonica, da lê condiviza, circa a sempliçitæ matematica de l'universo, a quæ a comporta l'armonia e a scimmetria de parte. L'ea tâ convinçion a fâghe apparî i tolemæghi comme di artisti che, pigiando a modello de membre pe lô belliscime ma de corpi despægi, ritraessan "un mostro ançiché 'n ommo". Questi sfondi metafixichi son de seguo in dœuvia into Copernico, perché una metafixica a l'è sempre a-o travaggio inta riçerca scientifica: ma a so œuvia a nasce ascì da un impegno ciu tecnico, da 'n confronto da so ipottexi co-e costioin astronommeghe e cosmologiche che-a so epoca a l'aiva ereditao da-o passao. O scistema tolemægo o l'aiva di difetti tecnichi za rilevæ primma ancon do Copernico; e lê, into 1497 a Bologna, o l'aiva prez. avúo moddo de constatâ che l'osservaçion a smentisce a teoria lunâ do Tolomeo. E pe tutta a vitta o Copernico o faiâ di osservaçioin no numerose ma sempre orientæ a mostrâ o megio accordio de l'esperiença con l'ipotexi eliostatica, perché una teoria astronomica a deve "sarvâ i fenommeni" sença renonçiâ a quelli prinçippi che-o Copernico o condividde co-i antighi: circolaritæ e uniformitæ di moti çelesti. L'ea invece proppio tæ prinçippi a êse pe lê violæ da l'introduçion tolemaica di "çerci equanti".
In tutto ço gh'ea di motivi tecnichi decixivi ò pe complicâ ancon de ciu a spiegaçion tradiçionâ di moti çelesti ò pe tentâ una spiegaçion radicalmente innovativa de questi, passando da-o geocentrismo a l'eliocentrismo. L'originalitæ de Copernico a fu de afrontâ a nœuva stradda, avendo o coraggio d'andâ contra corente e scancellâ a distinçion tippica de l'insegnamento do so tempo, e fruto de una tradiçion antiga, tra a dotriña di naturales e quella di mathematici. Liatri gh'aivan in comun solo che-o geocentrismo e l'uniformitæ di moti: ma mentre i segondi se rifaxeivan a l'Almagesto e a-o so scistema de epicicli e çerci deferenti, pe calcolâ e poxiçioin di astri e controlâle da pœu co l'osservaçion, i primmi amiavan invece a-o scistema de sfee omocentriche de Eüdosso e de Aristotele.
Questo o l'ea un scistema cosmologico, ch'o dava un'inmaggine fixica do mondo (a mæxima imaggine che s'atrœuva, prez., inta Diviña Commedia), ma ch'o no poeiva spiegâ astronomicamente a despægia distança, in tempi despægi, di pianeti da-a Tæra. O scistema de l'Almagesto, a-o contraio, pù "sarvando" megio i fenommen, no poeiva dâ affæto un'inmaggine reâ de l'universo, perché deferenti (concentrichi ò eccentrichi) e epicicli no ean fixiçizzabili inte de sfee solide e impenetrabile. Coscì cosmologia e astronomia, inte l'antighitæ e into medioevo, ean paradossalmente separæ e ço ch'o l'ea veo pe l'uña o no l'ea veo pe l'âtra.
A genialitæ do Copernico a stà inte l'avei realizzao a scintexi d'astronomia e cosmologia attraverso l'eliocentrismo, inçando a quello cangiamento de prospettiva ch'o portò da pœu a l'unificaçion de fixica çeleste e fixica tereste. Una prospettiva no solo metafixica (comme fu quella do copernican Giordan Brun), ma co l'exigença tipica da sciença moderna: o controllo rigoozo de teorie co l'esperiença.
O Copernico o dette un contributo apprexabile a l'economia ascì. Into De monetæ cudendæ ratione, fruto da so esperiença de aministratô, l'è prez. formulao ciæamente o prinçipio (dito da pœu "lezze de Gresham") che-a monæa gramma a caccia quella boña.
Colegaménti esterni[modìfica | modìfica wikitèsto]
- Wikimedia Commons a contêgne di files in sce Nichiozo Copernico


text:
Hans Christian Andersen
Hans Christian Andersen, scritô daneize (Odense 1805 - Copenaghen 1875). Un di gren aotoî de fóe de l'Œuttoçento, o reutilizò in moddo originâ o gran patrimonnio de fóe nordiche, infondendo inte questo un caratteristego spiito ottimista. Un profondo sentimento idillico-religiozo e un'amaa conoscença da vitta se fondan, inte megio fóe, a creâ quella dupliçitæ e scimurtaneitæ de vixon fantastego-realistega, ch'a ghe consente i ciu ardii cangiamenti de registro, e ciu aodaxe mescciue de tente.
Andersen into 1869
Dæti personâli
Mòrte: Copenaghen, 1875
Paize: Danimarca
Âtre informaçioìn
Vìtta e œuvieModìfica
Figgio de un poveo caigâ, o trascorse l'infançia into so ciuzo mondo de senscitivo e fantaxiozo perdigiorno. Into 1819 o l'andò, in çerchia de fortuña, a Copenaghen e o se çimentò into canto, inta reçitaçion e inta dança, ma sença successo. I so primmi tentativi lettiai int'o stile romantego-ironico de Hoffmann, de Heine e de Waiblinger: Fodrejse fra Holmens kanal til Østpynten af Amager ("Viægio a pê da-o canâ de Holmen a-a ponta orientâ de Amager", 1829), Skyggebilleder af en rejse til Harz og det sachsiske Schweiz ("Schiççi d'un viægio into Harz e inta Sviççera sassone", 1831), Digte ("Poexie", 1830), son cose ben modeste; superfiçiæ e sconesci, ma no privi de cô, son invece i romançi Improvisatoren ("L'improvvizatô", 1834-35) e Kun en spillemand ("Un semplixe violinista", 1837).
Pù continuando a cortivâ o romanço (De to baronesser, "E doe baronesse"[1]) e a so infelixe pascion pe o tiatro (Den ny barselstue,"A nœuva cammia da paggioâ", 1845), za into 1835 A. o l'aiva començao a scrive e primme Eventyr portalte for børn ("Fóe narræ a-i figgiœu"), çimentandose in quello "genere menô" che, pe sempliçitæ de struttua e duttilitæ de mateia, megio o s'adattava a-o so estro fantastico. Tra o 1835 e o 1872 ne sciortì, in fascicoli squæxi annuæ, circa çentoçinquanta. A mateia tradiçionâ tenue e umile, faoesca, mitica, lezendiaia, a l'è chì sollevâ a dignitæ d'arte da una lengua viva parlâ antilettiaia, vibrante d'immediateçça e d'intimitæ.
Intimamente ligao a-o mondo de faoe, pe ton e prospettiva, l'è o Billedbog uden billeder ("Libbro figurao sença figue", 1840) e de scingole parte di tanti libbri de viægio scriti tra o 1840 e 1857 in Italia e in Greçia, in Turchia, in Sveçia e in Spagna. Importante pe a ricostruçion biografega, ma de scarso valô artistego a prolissa aotobiografia Levnedsbogen,[2] da pœu rielaborâ e conduta fin a-o 1855 in Mit livs eventyr ("A fóa da mæ vitta"); una continuaçion ch'a zonze fin a-i urtimi anni a l'è stæta pubbricâ into 1877.
NòtteModìfica
Vûxi CorelæModìfica
Atri progettiModìfica
- Wikimedia Commons a contêgne di files in sce Hans Christian Andersen


text:
Grattacû
O grattacû o l'è o frûto da rêusa canin-a (Rosa canina L., 1753)[1], anche dîta rêusa sarvæga, ch'a l'è a rêusa spontanea ciû comûn-a in Italia. A se incontra de spésso arente a-e stradde de campagna e a-i bòschi. O frûto o se pêu mangiâ quande o l'è bello mêuio, sôlo alôa o g'à 'n bello cô rosso scûo. O contegne tanta vitamin-a C.
Descriçión[modìfica | modìfica wikitèsto]
Nòtte[modìfica | modìfica wikitèsto]
- ↑ (EN) Rosa canina, in sce powo.science.kew.org. URL consultòu o 3 màzzo 2021.
Âtri progètti[modìfica | modìfica wikitèsto]
- Wikimedia Commons a contêgne di files in sce Grattacû
- Wikispecies a contêgne informaçioìn in sce Grattacû


text:
Carlomagno
Carlomagno (in latin: Carolus Magnus; in tedesco: Karl der Große; in franceise: Charlemagne; n. 742 - m. Aquisgraña 814) o l'é stæto un sovràn franco, re di Franchi e impeatô di Romén.
Biografîa[modìfica | modìfica wikitèsto]
Figgio primmogenito de Pipin o Breve, re di Franchi, e de Bertrada; a-a morte do poæ (768) o l'ebbe l'Aostraxia e a Neustria a-o nord de l'Oise, e l'Aquitania in comun co-o fræ minô Carlomanno re da Neustria a sud de l'Oise, da Borgogna, ecc.; a-a morte de Carlomanno (771), o l'invase i so stæti e int'o mæximo anno o ripudiò a moggê, figgia de Dexideio re di Longobardi, de nomme foscia Dexidiâ (v. Ermengarda). Dexideio alloa o l'acugette inta so corte a viddoa e i partixen de Carlomanno. Carlomagno, sollecitao da-o pappa Adrian I, o l'impose a Dexideio de abbandonâ a-o pappa e tære ch'o l'aveiva occupao inte l'esarcao e into ducato roman; avuo un refúo, o l'attraversò (773) e Alpi co-o so esercito, pe i pasci do Cenixio e do S. Benardo, o superó pe agíamento a ciusa da Val de Susa, o s'impossessò de tutta l'Italia settentrionâ e, occupâ Pavia (774), o se intitolò re di Franchi e di Longobardi. O tornò (776) pe reprimme a conspiaçion di ducchi longobardi do Friuli, de Ciuxi, Spoleto e Benevento; da pœu (780-781) pe fâ consacrâ da-o pontefixe, comme re d'Italia, o figgio Carlomanno ch'o fu ribattezzao co-o nomme de Pipin.
Contra i musulmen de Spagna o condusse in questi anni una serie de spediçioin: quella do 778, doppo o fallimento de l'assedio de Saragozza, o se concluse co-o massacro da retroguardia franca a-o passo de Roncisvalle. Megio successo ebban e spediçioin do 785, 797, 801, 811, che permissan a creaçion da Marca hispanica, fra i Pirenei e l'Ebro, con capitâ Barçeloña, primmo nucleo da riconquista crestiaña da Spagna.
A est, in trent'anni de guære (772-804), o l'ariescì a occupâ e terre di Sassoni, menaççoxi pe e so incurscioin continue: violenta a fu particolarmente a guæra contro o cappo sassone Vitichindo (778-785). A lotta pe a scistemaçion do confin orientâ a l'ebbe di âtri sviluppi ascì: contro i Bavai e o so ducca Tascilon che, vinto into 787, o lasciò o paise in poistæ de Carlomagno; e, da-a Bavea, contro i Avai, di quæ co-ina serie de spediçioin (791-96) o destrusse l'impeo.
Affermao coscì o so dominio da l'Elba a l'Atlantego, a-o Tibisco, a-o Danubbio, a l'Ebro, a Romma, apparse lê alloa o veo e solo cappo da crestianitæ. Questa so poxiçion, coroboâ da-a so attivitæ into campo religioso, comme difensô e propagatô da fe', e into campo da curtua (ch'a conobbe una vea renascita, dîta appunto caroliña), a l'ebbe a piña consacraçion ófiçiâ into Dênâ de l'anno 800, a Romma: Carlomagno o se gh'ea recao pe esaminâ e accuse contra pappa Lion III, che, cacciao inte l'arvî 799 da una conzua de nobili, da Carlomagno o l'ea za stæto remisso in sce-o trono. O pappa, doppo a messa in S. Pê, o pose o diadema impeiâ in sce-o cappo de Carlomagno, ch'o fu avoxao da-i presenti, eviddntemente za informæ, "impiao". Foscia, o fæto che in sce-o trono di imperatoî d'Oriente ghe foise una donna, Irene, che into 798 a l'aveiva destituio o figgio Costantin VI, o l'agevolò o gesto de Carlomagno.
Ciu che a restaoraçion de l'Impeo Roman d'Occidente, l'ea a creaçion do nœuvo Impeo crestian, quæ o concepivan i ommi do Medioevo. L'elemento religioso o gh'ea predominante; de fæto ciu che un stato veo e proprio, l'Impeo o l'ea un ideâ politico-religioso, ch'o dava dignitæ e força de difensô da crestianitæ a-o consacrao, streitamente unio per ço into so compito a-o papato. O carattere de l'Impeo, doppo un'offerta de maiezzo inviâ da Carlomagno a l'impiaixe Irene e cheita pe a destituçion de quest'urtima, vègne da pœu a determinâse (802) pe e reaçioin de Niçeforo, nœuvo legittimo imperatô co-o quæ vegniva a cessâ a vacança imperiâ, ch'a l'ea stæta o pretesto pe l'iniçiativa de Lion III.
Se vègne a un conflito co l'Impeo bizantin, combattuo inte l'Adriatego (805-806) e terminao (812) con un accordio che mentre a Bizançio o lasciava Veneçia, l'Istria e a Dalmaçia, a Carlomagno o riconosceiva o titolo de imperatô de l'Impeo roman-crestian d'Occidente.
Carlomagno o l'atteize coscì a riordenâ i so vari stæti con di critei unitai, dividdendoli in te de circoscriçioin dîte contee e, se de confin, marche, mentre, a reprimme ogni abuso, o creava e vixite periodiche di missi dominici. Reünioin generæ ò provinciæ, dîte placiti, ogni anno provedeivan a-a legislaçion, ch'a se concretò prinçipalmente inte un'ottanteña de capitolæ; otr'a ço l'œuvia legislativa de Carlomagno a comprende a redaçion scrita, da lê ordenâ dove no se ghe foise za primma provisto, de svariæ lezze popolæ (barbareghe) conservæ in vigô inte varie parte do so impeo.
Prode e œuvioso, rescistente a-e fadighe e avido de cortua, dotao de eminente capaçitæ politiche e militæ - coscì a tradiçion -, Carlomagno o l'apparse a-i stesci contemporanni comme o degno cappo da societæ occidentâ, roman-germanica e crestiaña, onde l'appellativo de Magno e e lezendie che o fisson inta poexia e inte l'axografia.
Carlomagno o se sposò çinque votte: co-a franca Imiltrudde, da-a quæ o l'ebbe Pipin o Zembo (m. 811); co-a longobarda Dexidiâ (Ermengarda) into 770; da pœu co-a sveva Ildegarda (m. 783), da-a quæ o l'ebbe Carlo, Pipin, Ludovico, Lotaio (m. 779), Adelaide, Rotruda, Berta, Gisella e un'âtra figgia; co-a franca aostraxica Fastradda, da-a quæ o l'ebbe Teoderadda e Iltrudde; co-a sveva Liutgarda. Da-e concubiñe o l'ebbe: da Madelgarda, Rotilde; da Gerwinda, Adaldrudda; da Regiña, Drogon e Ugo, da Adalinda, Teodorico.
Atri progetti[modìfica | modìfica wikitèsto]
- Wikimedia Commons a contêgne di files in sce Carlomagno


text:
Charadriidae
I Charadriidae (Vigors 1825) són 'na famìggia de öxelli limicoli de dimenscioìn pìcinn-e e médie, còrpi tòssi, còlli cùrti e robùsti. Vàrian da 'n giaeòu comme o Charadius Collaris (Corriere dal collare), lóngo 14 cìtti e co-in péizo de 26 gràmmi, a 'n marseu comme o Vanellus Miles (Pavoncella Mascherata), lóngo 35 cìtti e 368 gràmmi. An âe lónghe apisûe. Se nùtran de insetti, vermi e ätri invertebroei. Són difûzi inti spàççi avèrti de tùtto o móndo.
Clasificaçión[modìfica | modìfica wikitèsto]
A famìggia a se divìdde in dôe Sóttafamigge:[1]
- Sóttafamiggia Vanellinae - ciù gròsci (Pavoncelle/marseu) dove gh'é tra i âtri o génere Vanellus.
- Sóttafamiggia Charadriidae - ciù picìn (Corrieri/giaeòu), dove gh'é tra i âtri o génere Charadrius.
I géneri Pluvialis e Vanellus én stæti creæ da J. Brisson inta seu Ornithologie, pubricâ do 1760.[2], [3]
E spece che s'atreuva inta Ligùria e inte l'Italia e de quæ o Paganini o l'à parlòu into seu Vocabolario én ste chi.
Testonòtto de fiümme Pluvialis apricaria[modìfica | modìfica wikitèsto]
O Testonòtto de fiümme[4] (Pluvialis apricaria - Linnaeus, 1758; i nommi inta òpia de Linnaeus êan Charadrius apricarius e Charadrius pluvialis; in Italiàn Piviere dorato) o l'é 'n öxello lóngo 29 cìtti, co-ina avertûa alâre de 60 cìtti; testa gròssa, becco drîto e picìn rispétto a-a testa. An becco, masche, gôa, peto e pansa de cô neigro, 'na riga de cô gianco a parte da-o becco, a s'esténde da-a fronte sôvia l'éuggio, a contìnoa derê de l'oêgio, zu lóngo i lati do còllo, a contôrna o pêto, fìn a-i scianchi. A femina a l'à mêno neigro con ciùmme maròn-scûo. O masccio in livrea nuçiâle o l'à e parti superiôri sprusæ de néigro e giâno-öo.
O nidìfica inte tundre e brughêe de l'Eoröpa Setentrionâle, Àzia Nòrd Òcidentâle. Öxello migratô in Italia o l'é de passo, ma 'na parte a ghe sverna ascì, inte zöne ûmide vixìn a canpi coltivæ, rìve di sciùmmi da Bassa Padann-a e Baçi do Metauro.
A prezénsa a va da Seténbre a-a fìn de Marso-meitæ d'Arvî.
Pluvialis [..] Aldrov[andi Avi. Tom. III. pag 528. maris icon non fatis accurata pag 531.
Pluvier. Bel[lon], Hift.nat- des Oif. pag. 260.[..]
Les Catalans l'appellent DORADA. Les Italiens, PIVIERO.[5]
Marséu Vanellus vanellus[modìfica | modìfica wikitèsto]
O Marséu (Vanellus vanellus - Linnaeus, 1758. In Italiàn Pavoncella) o l'é 'n öxello de media dimensçión, co-ina lónghéssa de 28-32 cìtti e avertûa alâre de 68-75 cìtti. Masccio e femina én quæxi pægi, cò-u dòrso de cô vèrde scûo metalico ch'o ténde a-o neigro, peto neigro, pansa de cô gianco; o l'à 'n lóngo ciùffo neigro de 10 cìtti in sciâ testa, becco neigro cùrto e drîto, sanpe de cô rósso. A femina a se distìngoe pe avéi rigatûe de gianco in scê peto e gôa e ciùffo ciù cùrto.
Öxello migratô, o nidìfica in Eoröpa Setentrionâle e Centrâle da-i Paixi Basci, a-i Balcani, fìn a-a Turchîa. I marseu se nùtran d'insetti, coleòteri, invertebræ, onbrighi, larve. S'aliméntan in scî proei umodi, canpi no coltivæ ò con con scarsa vegetaçión, de vòtte vàn aprêuvo a-i tratoî che lòuan i canpi. Spêce gregaia, nidìfican in colònie, se ragrùpan in sciammi numerozi pe svernâ verso i paixi do Mediterànio.
In Italia o tréuva o seu habitat inta Cianua Padann-a; o l'é in parte, stançiale e nidifìcante, ma i grendi sciammi de çentanæe d'öxelli són svernànti e-ò de pàsso pe-o Nord Àfrica.
Marséu Spilòrso Pluvialis squatarola[modìfica | modìfica wikitèsto]
O Marséu Spilòrso (Pluvialis squatarola - Linnaeus, 1758. Squatarola helvetica Linn. ex Briss. In Italiàn Pivieressa) o l'é 'n öxello longo 28-30 cìtti, avertûa alâre 60-65 cìtti. O masccio in livrea nuçiale o l'à e parti superiôri sprusæ de grîxo-argentòu, sótta o l'è tùtto neigro, conprèizo becco, masche e sanpe, e dôe parti én separæ da 'na banda do cô gianco, a femina in livrea nuçiale a l'asomégia a-o masccio, ma a l'à o neigro scresiòu de gianco. In invèrno no se distìngoan, e parti sôvia són de cô brùn-çenie, sôtta de cô gianchinàstro, o pêto apitetòu de maroncìn.
Oxello migratô o nidîfica inte tundre de ârêe artiche d'Eoröpa, Àzia e Nòrd-América, o svérna a Sud in zöne ciù tenperæ. Inta tundra o se nùtre de insetti, larve, vermi; in migraçión o sòsta in zöne umide còstée, laghi interni. o sverna in còste basse, spiâge con fòrti marêe, tra flùsso e reflùsso do mâ, o l'à tànta spiâgia pe nutrìse: vermi de mâ, gritte e molùschi picìn.
In Italia o l'arìva tra Seténbre-Novénbre, Delta Po, Âto Adriàtico, Lagùnn-e de Grado, Marano, Salìnn-a de Comacchio, Salìnn-a Margàita de Savöia, ma sciammi minoî in tùtte e zöne umide còstée. O pàrte tra Màrso-Màzzo.
Testonòtto da l'éuggio gròsso (Charadrius morinellus)[modìfica | modìfica wikitèsto]
O Testonòtto da l'éuggio gròsso (Charadrius morinellus - Linnaeus, 1758; in Italian Piviere tortolino) o l'é 'n Limicolo in pö particolâ; o l'é montagnìn pe l'habitat e o l'à dimorfìsmo sesoâle invertîo inte dimenscioìn e tonalitæ de ciùmme.
Öxello lóngo 20-22 cìtti, co-ina avertûa alâre de 57-64 cìtti, in livrea nuçiale o l'à o dòrso de cô verdexìn, tésta grîxo scûo, becco neigro, e lónghe çegge de cô gianco s'incóntran a "V" in sciô còpusso; ina fascia de cô gianco a sepàra a gôa e parte superiôre do peto ch'én de cô grîxo da a parte de sótta de cô castàgno-aranción, pansa de cô neigro, sanpe lónghe de cô giânénte. A femina a l'é legermente ciù grande e co-e ciùmme ciù brilanti. A deponn-e 3 êuve, a làscia l'inconbénsa a-o masccio de coâle e alevâ i picìn, a s'acobìa con atri scìnn-a fâ trè niæ.
O nidìfica a quöte érte, 2000-2700 metri, âtocién montagnôzi da tundra artica da Penizoa Fìnno-Scandìnava e Siberia.[6]
Öxello migratô, o svérna in Nòrd-Àfrica. In Italia o l'é de pàsso, fìn d'Agósto meitæ de Seténbre; into lóngo viagio o fa brêvi sòste in scê crénn-e erbôze de Àrpi e de l'Apenìn Lìgure ascì pe ripozâse e nutrîse de insetti, coleòteri e catainétte ancón abondanti in sto periodo de l'anno.
Fêua da stagión riprodutiva o l'é de cô brùn in sciô grîxo.
O l'é a réizego de scentâ comme spêce protètta.[7]
Giaeòu do testón (Charadrius hiaticula)[modìfica | modìfica wikitèsto]
O Giaeòu do testón (Charadrius hiaticula - Linnaeus, 1758; in italian "Corriere Grosso") o l'é in öxello de dimenscioìn ridûte, co-ina longhessa de 18-20 cìtti e avertûa alâre 40-45 cìtti, e còrpo tòsso.
O masccio in livrea nuçiâle o l'à dòrso e testa de cô grîxo-maroncìn, frónte e çegge de cô gianco, 'na mascherìnn-a de cô neigro in scî éuggi, 'n bavæn neigro o sepàra a gôa e a parte de sótta tùtta de cô giànco àrbo, becco cùrto aranción co-a punta de cô neigro; sanpe aranción. A femina a l'à colôri ciù smòrti.
In italia o l'é de dópio passo, o sverna in Nord Àfrica. O nidìfica in Nord Eoröpa e Siberia lóngo e còste marìnn-e e e spónde di laghi e sciùmmi da tùndra. O nîo, 'na fosétta in scê spiage de sabia, sasci ò fangôze. E 4 êuve sccioìscian 23-25 giórni. I picin en aotònomi in 22-24 giórni. In predatô inti dintórni do nîo o végne portòu distante co-o trùcco de l'âa rótta, pratica asæ difûza tra i "limicoli".
O côre into bagnasciûga in çerchia de insetti, larve e vermi.
Giaeòu de l'euggio d'öu (Charadrius dubius)[modìfica | modìfica wikitèsto]
O Giaeòu de l'euggio d'öu (Charadrius dubius - Scopoli, 1786; in Italian "Corriere Piccolo") o l'é in öxello de corporatûa menûa, lóngo 15 cìtti, avertûa alâre 34 cìtti.
O masccio o l'à a livrea scìmile a quella do ciù grosso C. hiaticula, o se ne distìngoe pe avéi o colæn neigro, riòndo e ciù stréito, no a bavæn, 'n'anello giano in gîo a l'éuggio, becco neigro levòu 'na macetta de cô giano òpâco inta parte de sótta (mascélla), sanpe de cô grîxo-rêuza. A femina a l'à e parti de neigro, de cô mêno inténso.
A despêto da livrea, pe a seu dimensción, ridûta acociòu e inmòbile in sciô terén, o l'é mimético; pe nutrîse o côre in tæra ò ægoa pöco profónda, o s'arésta de bòtto pe pitâ insetti, larve e vermi.
O nidìfica in Eoröpa, fêua e arêe ciù Setentrionâli, e Nord Àfrica. O svérna a Sud do Sahara da o Sénegal, a-o Niger, Lago Ciad, a-o Sudan, e-a Somàlia. In Italia o l'é de passo, e nidificante quarche dêxénn-a de cobie in Sardegna e in Sicilia.
O predilìgge spaççi avèrti con scarsa e bassa vegetaçión, zöne ûmide, fangôze, giæê con larghe spónde de sasci, prie e sabia, lagùnn-e còstêe, salinn-e. Fan o nîo in tæra tra prie, sabia, e sasci. 3-4 êuve, de vòtte pe alevâ i polìn i genitoì végnan agiutæ da in zoêno nasciûo l'anno primma.
Giaeòu da testa róssa (Charadrius alexandrinus)[modìfica | modìfica wikitèsto]
O Giaeòu da testa róssa (Charadrius alexandrinus - Linnaeus, 1758; In Italiàn "Fratino") o l'é 'n öxello lóngo 16 cìtti, co-ina avertûa alâre de 42 cìtti, còrpo tòsso e sanpe lónghe.
O masccio in livrea nuçiale o l'à o dòrso de cô grîxo-brùn ciæo, frónte e çeggia de cô giànco; sôvia a frónte a l'à 'na maccia de néigro, testa e copùsso de cô aranción chi tîa a-o rósso; a mascherìnn-a 'na sotî riga de cô néigro che da o becco a gh'atravèrsa l'éuggio e a contìnoa fìn a l'oêgio; sótta o l'é tùtto giànco, o colæn néigro, a diferénsa di âtri doî Giaeòu, o l'é avèrto davànti, o l'à sôlo dôe bande de néigro a-i lâti do pêto; a femina in livrea riprodutîva sôvia a l'é tùtta de cô grîxo-brùn de varie tonalitæ, tùtti doî àn becco néigro,sanpe scûe.
O fâ o nîo in scê spiage de sabia ò sasci, inte unn-a de fosétte preperæ da-o masccio. A femina a depónn-e træ êuve, pe difénde o nîo da 'n predatô, o fìnze l'âa rótta.
In invèrno 'na parte a-o passa in Italia, fòscia i ciù svèrnan in Nord Àfrica. In Italia o nidìfica lóngo e spiage de l'Adriàtico e Centro e Basso Tirén, da Sicilia e Sardegna.
O se nùtre in sciô bagnasciûga de insetti, larve e vermi.
Nòtte[modìfica | modìfica wikitèsto]
- ↑ Alan P. Peterson o l'azonze 'na tèrsa, Pluvialinae.
- ↑ Mathurin Jacques Brisson; Ornithologie ou Méthode contenant la division des oiseaux.. V.5.
- ↑ Ved. J. A. Allen; Collation of Brisson's genera of birds with those of Linnaeus. (1910).
- ↑ O Paganini o l'à scrîto coscì o nomme, in càngio de T. de sciùmme.
- ↑ Mathurin Jacques Brisson; Op.cit.
- ↑ (IT) Il Piviere tortolino, in sce libereali.it. URL consultòu o 15 dexénbre 2021.
- ↑ (IT) Il Piviere tortolino (Charadrius morinellus), in sce lipugenova.org. URL consultòu o 15 dexénbre 2021.
Âtri progètti[modìfica | modìfica wikitèsto]
- Wikimedia Commons a contêgne di files in sce Charadriidae
- Wikispecies a contêgne informaçioìn in sce Charadriidae


text:
Genova - Ancheu à Vaze, inti locali do Palassetto do Spòrt, se tegnià quello che o se porriæ conscideâ comme o Primmo Congresso Internaçionâ dedicou a-a lengua da Liguria. À partî da dex’oe do mattin fin a-a seia, studdioxi de diverse universcitæ europee e attivisti da tutta a region, davanti à un pubrico de interessæ (o convëgno o l’è averto e de badda), faian o ponto in sciô stato de salute do zeneise e de seu varietæ, e in sciô seu poscibile futuo.
Vosciuo fortemente da-o prescidente de l’associaçion “U Campanin Russu” Giovanni Ghione, ch’o l’à trovou l’arrembo de l’assessô a-a coltua da çittæ ponentiña, Mariangela Calcagno, o convëgno o l’è orgnizzou insemme à l’Universcitæ de Sassari e à l’Ente Parco do Beigua. I travaggi comensian à dex’oe co-i saluti instituçionæ, che faian röso à unna primma sescion dedicâ a-e relaçioin scientifiche; à parlâ saian inte l’ordine: a dott.a Erica Autelli e a Prof.a Christine Konecny de l’Universcitæ de Innsbruck, o dott. Davide Garassino de Universcitæ de Zurigo, o dott. Giorgio Marrapodi de l’Accademia de Sciense de Magonsa e o Prof. Fiorenzo Toso de l’Universcitæ de Sassari.
Into poidisnâ ghe saià spaçio à un segondo blòcco de relaçioin dedicæ a-a realtæ linguistica, tegnue da-o Prof. Werner Forner de l’Universcitæ de Siegen, da-o dott. Stefano Lusito de l’Universcitæ de Innsbruck, da-i rappresentanti da Consulta Ligure e da-o sottoscrito, ciammou à spiegâ l’esperiensa de fâ do giornalismo in zeneise. Verso çinq’oe comensià l’urtima parte co-i interventi da-o territöio e o momento do dibattito, moderou da-o Fabio Canessa, antiga firma de Parlo Ciæo.
Insomma, a materia a vegnià affrontâ da tutti i ponti de vista scientifichi e territoiali, inte unn’occaxon che dev’ëse vista comme un primmo passo verso a normalizzaçion de l’existensa de unna lengua che a l’arresta ancon à tutte e mainee a segonda a ciù parlâ in sciô territöio ligure, ma che a l’è trattâ comme un fantaxima no solo da-o Stato ma fiña da l’Universcitæ de Zena, che defæti a l’è a grande asssente da giornâ. In sperâ che e cöse cangian fito.


text:
Categorîa:Anni do II millennio
Quésta categorîa a l'arechéugge e vôxe che pàrlan de l'argoménto: II millennio.
- Wikimedia Commons a contêgne 'na categorîa in sce l'argoménto Categorîa:Anni do II millennio
Sotocategorîe
Quésta categorîa a contêgne e 10 sotocategorîe indicæ chi de sótta, pe 'n totâle de 10.
1
- Anni do XI secolo (111 P)
- Anni do XX secolo (111 P)
2
- Anni do XII secolo (111 P)
3
- Anni do XIII secolo (111 P)
4
- Anni do XIV secolo (111 P)
5
- Anni do XV secolo (111 P)
6
- Anni do XVI secolo (111 P)
7
- Anni do XVII secolo (111 P)
8
- Anni do XVIII secolo (111 P)
9
- Anni do XIX secolo (111 P)
Pàgine inta categorîa "Anni do II millennio"
Quésta categorîa a contêgne sôlo sta pàgina chi.


text:
Provìnse da Spàgna
E Provìnse da Spàgna son e sudivixoîn teritoriâli do segóndo livéllo de quésto stâto, de sótta a-e comunitæ outònome. Dónca 'na provìnsa spagnòlla o l'è ciù ò mêno a sudivixón corispondénte a-e provinse italiànn-e.
StöiaModìfica
Institoîe into 1833, into régno de Izabèlla II, atoalménte gh'è 50 de quéste divixoîn aministratîve[1]. A escluxón di picìnn-i agiustaménti ò càngi de nómme e provìnse spagnòlle son restæ e mæxime scìn a-a giornâ d’ancheu[2], co-a sôla eceçión de Îzoe Canaie, ripartîe co-o decrétto do 21 seténbre 1927 de Miguel Primo de Rivera inte dôe provìnse separæ.
ÒrganizaçiónModìfica
E provìnse spagnòlle de sòlito pigian o nómme da quéllo do capolêugo o quæ, squæxi tùtte e vòtte, o pœ êse çernûo cómme capolêugo da comunitæ outònoma ascì. Eceçioîn son e çitæ de Mérida e de Santiago de Compostela, capolêughi de rispetîve comunitæ (Estremadura e Galìçia) sénsa êse capolêughi de 'n provìnsa.
Inti câxi inti quæ 'na comunitæ outònoma segge divîza inte 'na sôla provìnsa (dónca in Asturias, Cantabria, Îzoe Baleari, La Rioja, Madrid, Murcia e Navarra) i seu potêri inclùddan quélli de provìnse ascì, scimilménte a quànte acapita pe-e dôe çitæ de Ceuta e Melilla, dónde tùtti i potêri son pe cóntra concentræ into comûne.
LìstaModìfica
NòtteModìfica
- ↑ (ES) Real decreto mandando hacer la Division territorial de Provincias, del modo que se contiene en seguida, in Colección legislativa de España, vol. 19, Madrìd, Imprenta del Ministerio de gracia y justicia, 1834.
- ↑ (ES) Antonio Villarreal, Cómo se dibujaron las provincias en España, in sce elconfidencial.com, 31 dexénbre 2019. URL consultòu o 18 arvî 2021.
- ↑ 3,0 3,1 3,2 3,3 3,4 3,5 3,6 Ùnica provìnsa de quésta comunitæ outònoma
Vôxe corelæModìfica
Âtri progèttiModìfica
- Wikimedia Commons a contêgne di files in sce Provinse de Spagna


text:
Sandöia
A Sandöia a l'è unn-a de doe prinçipæ squaddre de ballon da çittæ de Zena. A zeuga torna inta Serie A, dòppo ëse stæta promòssa da-a B into 2012. A ciù grande rivalitæ a l'è co-o Zena.
Fondâ o 12 d'agosto do 1946 da-a fuxón de dôe squaddre zeneixi, a Sanpedæneize e o Döia, a Sandöia inta seu stòia a l'ha guagnòu 1 campionato (into 1991), 4 Coppe Italia, 1 Coppa de Coppe e 1 Supercoppa Italiann-a.
Stöia
Nòtte
- ↑ Il Doria saluta Bogliasco e si prepara per Moena, in sce sampdoria.it, 16 luglio 2011 (archiviòu da l'url òriginâle o 19 zenâ 2012).
- ↑ Organigramma da Sandöia, in sce sampdoria.it.
- ↑ Stadi di calcio - elenco degli impianti di calcio delle serie professionistiche italiane (PDF), osservatoriosport.interno.gov.it. URL consultòu o 22 lùggio 2015 (archiviòu da l'url òriginâle o 22 lùggio 2015).
Âtri progetti
- Wikimedia Commons a contêgne di files in sce Sampdoria


text:
Geografia
A geografia ò giögrafîa (pe-a grafîa ofiçiâ) (da o latin geographia, che a vegne da o grego antigo, Yn/Yeιa (tæra) e Ypaφeιv (scrië), e donca vêu dî scrittùa da tæra) a l'è a sciensa ch'a studia, a l'interpreta, a descrive e a fâ vedde a Tæra co-i sêu aspetti fixici e che gh'intran con l'òmmo.
A geografia a stûddia tûtti i aspetti e fæti che g'hàn importansa pe i òmmi e pe a natùa e no solo e carte geografiche.
Quarcosa insce l'istoia da geògrafiaModìfica
I primmi ommi che han tentòu de creâ un concetto de geògrafia en stæti i Greghi de l'antichitæ che gh'àn dæto o nomme ascì. Dòppo en vegnui i Romani che àn scoverto de neuve tèniche pe studiâ a sciensa da tæra.
Inte l'Etæ de mezo en stæti i geografi arabi a creâ di oeuvie importante. Dòppo ghe son stæte e gren scoverte e i grendi viægi pe tæra (Marco Polo) e pe mâ (Cristoffa Combo). I primmi atlanti en stæti creæ into secolo XVI.
A Geògrafia MondiâModìfica
I continentiModìfica
Naçioin do mondoModìfica
- Stati de l'Euròpa
- Stati de l'Africa
- Stati de l'Asia
- Stati de l'America do Nòrd e Çentrâ
- Stati de l'America do Sud
- Stati de l'Oçeania
I Oçeani e i MâModìfica
I çinque OçeaniModìfica
I MâModìfica
A Geògrafia LigureModìfica
I comuni da Region LiguriaModìfica
Nommi liguri de ätre localitæ geògraficheModìfica
Atri progettiModìfica
- Wikimedia Commons a contêgne di files in sce Geografia